Arhiva vesti za mesec Septembar, 2009.\nORGANIZACIONI ODBOR SKUPA GRAĐANSKE SOLIDARNOSTI POZIVA NA JAVNI SKUP: "ODGOVOR GRAĐANA NA NASILJE".\nViše od nedelju dana posle zabrane "Povorke ponosa" u Beogradu i napada na državljane Francuske, Grčke, Australije i Libije, država nije odlučno reagovala i pored svih obećanja. Oni koji prete i vrše nasilje su se suočili samo sa prekršajnim prijavama ili kaznama zbog neposedovanja lične karte i održavanja zabranjenog skupa.\nNiko nije procesuiran zbog pretnji manjinskim grupama, većina napadača na strane državljane nije uhapšena, a govor mržnje je i dalje prisutan. Najave zabrane organizacija "Obraz" i "SNP 1389" nisu dovoljne i građani sa pravom očekuju da država jasno reaguje na svaki akt nasilja, ma prema kome on bio usmeren.\nUjedinjene Nacije su proglasile 2. oktobar Međunarodnim danom nenasilja i kao takav on će biti obeležen u celom svetu. Organizacioni odbor poziva da se svi zajedno okupimo u Pionirskom parku, u petak 2. oktobra u 16h, kako bi još jednom ukazali da nasilje nije prihvatljivo u Srbiji i da ljudska prava ne smeju biti ograničavana zbog pretnji nasiljem.\nZajedno ćemo pozvati vlasti Srbije da odlučno primene zakon i garantuju slobodu svakom građaninu i iskazati solidarnost sa svima koji su bili žrtve nasilja ili koji nisu u stanju da uživaju ljudska prava zbog pretnji.\nIzmeđu ostalih, na skupu će Vam se obratiti: Branko Cvejić, Ružica Đinđić, Gorčin Stojanović, Srđan Dragojević, Želimir Žilnik, Lena Bogdnović, Jelena Đokić, Tanja Vojtehovski, Biljana Cincarević, Kokan Mladenović, Srbijanka Turajlić, Ivan Tasovac...\nGoran Miletić, Civil Rights Defenders, mob: 063/250-433 email: goran.miletic@civilrightsdefenders.org,\nMarko Živković, LINET, mob: 064/220-2208 email: marko@linet.org.rs,\nMaja Stojanović, Inicijativa mladih za ljudska prava, mob: 063/375-478, email: maja@yihr.org.\nSAOPŠTENJE HELSINŠKOG ODBORA ZA LJUDSKA PRAVA U SRBIJI - TRAGIČNA SMRT FRANCUSKOG MLADIĆA POSLEDNJA OPOMENA\nSRPSKI NARODNI POKRET 1389 UČESTVOVAĆE U AKCIJI "MARŠ PROTIV NASILJA" KOJU ĆE U ČETVRTAK U BEOGRADU ORGANIZOVATI GRUPA NEVLADINIH ORGANIZACIJA.\nU saopštenju SNP 1389 se navodi da "Iako je reč o organizacijama sa kojima SNP 1389 ima dosta razlika smatramo da svi građani Srbije, bez obzira na ideologiju, treba da ustanu protiv nasilja nad strancima koje se poslednjih dana odvijalo na ulicama prestonice.\nSrpski narodni pokret 1389 smatra da će poruka protiv nasilja, koju taj skup treba da pošalje, biti mnogo efektnija ako se na Platou u četvrtak zajedno pojave i levičari i desničari i poruče da svoje rezlike treba da rešavamo argumentima a nenasilno.\nSrpski narodni pokret 1389 će se, kao i do sada, u svom radu služiti isključivo argumentima i nenasilnim metodama.\nZahtevamo od policije da što pre otkrije i kazni osobe koje stoje iza napada na strane državljane na ulicama Beograda." (Informativna služba SNP 1389)\nHELSINŠKI ODBOR ZA LJUDSKA PRAVA U SRBIJI - HELSINŠKI BILTEN BR. 40 - SANDŽAK: NEUMITNA RADIKALIZACIJA\nCENTAR ZA RAZVOJ SRBIJE na internet portalu www.bginicijativa.org, nastavlja seriju tekstova koji imaju za cilj pokretanje tema za poboljšanje života u Beogradu. Najnoviji tekstovi autorke prof. dr Snežane Đorđević, sa Fakulteta političkih nauka, govore o modelima vlasti u gradovima i strukturi vlasti u Beogradu.\nInternet portal www.bginicijativa.org je interakativno mesto gde se građani mogu uključiti u proces donošenja odluka u Beogradu, putem procene rada gradskih vlasti i službi, podnošenjem inicijativa za promene, kao i diskusijama sa stručnjacima iz oblasti lokalne samouprave, ljudskih prava, ekonomije… Projektne aktivnosti je podržao Međunarodni centar Olof Palme.\nPOVODOM OBELEŽAVANJA 10 GODINA OD REALIZACIJE PROJEKTA "OTVORENI KRUG '99 - S ONE STRANE REKE" Panonija je u izlozima Turističke organizacije Novog Sada retrospektivnom izložbom fotografija podsetila građane šta se događalo pre deset godina na Petrovaradinskoj tvrđavi.\nProgram pre deset godina organizovan je kao društveni i kulturni hepening na Petrovaradinskoj tvrđavi sa ciljem da ukaže na probleme građana Novog Sada i Petrovaradina nakon rušenja mostova na Dunavu, ali isto tako da pokaže radost života i nakupljenu energiju građana tokom deset godina života pod režimom Slobodana Miloševića.\nPovezanost dva dela grada, vezu među građanima i iluziju mostova gradila je muzika koju su rok bendovi, učenici Muzičke škole Isodor Bajić i kulturno umetnička društva darovali građanima i tako nitima muzike gradili energiju i obnavljali srušene mostove.\nI tada, 25. septembra 1999. kao i ovog septembra 2009. godine akciju Panonije podržao je Grad Novi Sad. Sa nama na otvaranju retrospektivne izložbe bili su Andrej Bursać, gradski sekretar za kulturu, Vladimir Kopicl, pomoćnik gradonačelnika Novog Sada i Ksenija Popović, gradska sekretarka za kulturu i obrazovanje iz 1999.\nZa 7. oktobar 2009. najavljujemo drugi deo obeležavanja projekta "Otvoreni krug '99 - s one strane reke" kada ćemo na Okruglom stolu u Muzeju savremene umetnosti Vojvodine predstaviti rezultate uporednog istraživanja o kulturnim potrebama građana Novog Sada (1999-20009) i povesti razgovor o uticaju građana na stvaranje kulturne politike u Novom Sadu.\nAutorke projekta "Otvoreni krug '99 - s one strane reke" su Danica Stefanović i Marija Gajicki.\nSaradnici na projektu: Branislav Babić Kebra, Sanja Šifliš, Dušan Marinković i Lazar Žolt. (Panonija)\nKOMITET PRAVNIKA ZA LJUDSKA PRAVA - YUCOM je od predsednice Vrhovnog suda Srbije zahtevao da u skladu sa Zakonom o sudovima i Poslovnikom o uređenju i radu Vrhovnog suda Srbije sazove sednicu parničnog odeljenja i odeljenja sudske prakse, kao i Opštu sednicu VSS. Ovaj zahtev podnet je povodom presude Vrhovnog suda Srbije u predmetu po tužbi direktora RTS-a A. Tijanića kojom se uvodi nova praksa u pogledu prava citiranja, a time posredno utiče i na dozvoljenost kritike javnih ličnosti korišćenjem njihovih javnih izjava i pisanja.\nNa ovaj korak Komitet pravnika za ljudska prava se odlučio jer odluka VSS predstavlja presedan i nema uporište u dosadašnjim sudskim odlukama, a uvodi i neprihvatljivu praksu u pravo citiranja. Smatramo da se pomenutom odlukom VSS menja postojeće i nesporno tumačenje zakona, i to ne samo Zakona o autorskom i srodnim pravima, nego i Zakona o parničnom postupku (utvrđivanje drugačijeg činjeničnog stanja bez otvaranja rasprave) te da je samim tim došlo i do različitih pravnih stavova prilikom donošenja presude, jer do sada u praksi Vrhovnog suda nije bilo sporno ni pravo citiranja, niti postupak po žalbi u pogledu utvrđivanja činjeničnog stanja.\nYUCOM je zahtev podneo kako odluka Vrhovnog suda Srbije ne bi proizvela dalje neželjene pravne posledice, i kako bi VSS zauzeo načelni pravni stav i mišljenje radi jedinstvene primene zakona.\nI na kraju i ne najmanje važno, stav Vrhovnog suda je potreban kako bi YUCOM imao jasne elemente za podnošenje predstavke Evropskom sudu za ljudska prava. (Biljana Kovačević-Vučo, YUCOM)\nCENTAR ZA RAZVOJ NEPROFITNOG SEKTORA ODRŽAO JE NACIONALNU KONFERENCIJU NA TEMU: "KAKO DO KVALITETNIJE USLUGE ZA RANJIVE KATEGORIJE STANOVNIŠTVA" (KROZ DOTACIJE ZA NEVLADINE ORGANIZACIJE- LINIJA 481), 29. septembra 2009. godine u prostorijama Narodne banke Srbije.\nCentar za razvoj neprofitnog sektora (CRNPS) pokušava da pronađe odgovor na pitanja kakvi su stvarni učinci usluga koje se pružaju ugroženim kategorijama stanovništva, a koje se finansiraju iz budžetske linije 481- dotacije nevladinim organizacijama, kako i na koji način poboljšati usluge i kako ih učiniti održivim.\nU okviru projekta CRNPS je sproveo istraživanje sa 206 organizacija civilnog društva koja se bave ranjivim kategorijama stanovništva i analizirao budžetska izdvajanja Ministarstva za rad i socijalnu politiku iz linije 481 u 2007. i 2008. godini.\nNa konferenciji su govorili :\n- Jasna Filipović - direktorka Centra za razvoj neprofitnog sektora,\n- Ljiljana Lučić - državna sekretarka u oblasti socijalne politike Ministarstva rada i socijalne politike,\n- Aleksandra Čalošević - rukovodilac programa Fonda za socijalne inovacije,\n- Miroslav Mijatović - koordinator projekta Centra za razvoj neprofitnog sektora i\n- Milena Banović - savetnik grupe za unapređenje zaštite osoba sa invaliditetom Ministarstva za rad i socijalnu politiku.\nNakon izlaganja razvila se živa diskusija.\nOdržavanje ove konferencije omogućili su Američka agencija za međunarodni razvoj (USAID) kroz program "Inicijativa javnog zagovaranja građanskog društva" kojim rukovodi Institut za održive zajednice (ISC) i Program Ujedinjenih nacija za razvoj (UNDP). Stavovi izneti na konferenciji ne predstavljaju stavove autora i nužno ne izražavaju stavove ISC-a, USAID-a ili Vlade SAD-a, kao ni Ujedinjenih nacija, uključujući UNDP, ili država članica UN-a.\nRASPRAVU POD NAZIVOM "MEDIJI I VERSKE ZAJEDNICE - OD AFIRMACIJE DO OSPORAVANJA" održaće Centar za razvoj civilnog društva (CRCD) u sredu, 30. septembra 2009, od 11h do 15h u Medija Centru u Beogradu, Terazije 3/II.\nUčesnici ove rasprave biće novinari - predstavnici verskih i laičkih medija.\nCRCD, u saradnji sa Centrom za toleranciju i međureligijske odnose, organizuje tokom septembra i oktobra 2009. u Beogradu seriju rasprava o stanju verskih prava i sloboda u Srbiji. Učesnici prethodne rasprave bili su predstavnici crkava i verskih zajednica, dok će učesnici sledeće rasprave biti predstavnici organizacija civilnog društva.\nRaspravama prisustvuju predstavnici Ministarstva vera, Ministarstva za ljudska i manjinska prava, Kancelarije Zaštitnika građana, Saveta Evrope, Delegacije Evropske Komisije, Misije OEBS i UN. (CRCD)\nZVANIČNIM URUČENJEM PISMA O NAMERAMA Ministru kulture Republike Srbije Nebojši Bradiću, od strane predstavnika NVO MillenniuM, prilikom posete Kragujevcu, otpočela je realizacije Inicijative za dodeljivanje statusa Ustanove kulture od nacionalnog značaja Knjaževsko-srpskom teatru u Kragujevcu, koju je ova kragujevačka organizacija građanskog društva pokrenula.\nInicijativa "Povratak Joakima (posle 175 leta)", koja je zasnovana na faktu da je Knjaževsko-srpski teatar zvanično prva kulturna institucija te vrste u Srbiji, kao i na zakonskim mogućnostima (članovi 52 do 54. novog Zakona o kulturi), deo je šireg projekta "Promocija decentralizacije sa ciljem povećanja učešća građana u donošenju odluka" koji NVO MillenniuM sprovodi u partnerstvu sa Centrom za razvoj građanskog društva Protecta iz Niša, Balkanskim fondom za lokalne inicijative iz Beograda i drugim NVO iz Kragujevca, Kikinde, Leskovca, Sjenice, Valjeva i Pirota, uz podršku EIDHR (Evropskog instrumenta za demokratiju i ljudska prava). Cilj projekta je pokretanje lokalnih pitanja/problema koji se mogu rešiti decentralizacijom, kao i šireg zastupanja za decentralizaciju Srbije.\nOvu javnu akciju dodeljivanja nacionalnog statusa kragujevačkom teatru, do sada su podržali predstavnici Grada Kragujevca, partnerske organizacije projekta i Nacionalna koalicija za decentralizaciju, a očekuje se podrška i drugih relevantnih lokalnih, nacionalnih i međunarodnih organizacija, institucija, mreža i pojedinaca.\nNaredne aktivnosti su vezane za dve javne debate u Kragujevcu, koje će se održati u vreme trajanja "Joakiminterfesta" Knjaževsko-srpskog teatra (od 07. do 15. oktobra, 2009.), na kojima će se sa lokalnim kulturnim akterima, uz učešće predstavnika kulture sa nacionalnog nivoa profilisati obim i sadržaj inicijative. Potom je na redu šira promocija iste, uz zvaničnu zakonsku aplikaciju nadležnim državnim organima. (Vladimir Paunović, NVO MillenniuM, Kragujevac)\nINICIJATIVA MLADIH ZA LJUDSKA PRAVA (YIHR) I GEJ STREJT ALIJANSA (GSA) POZIVAJU NA OKRUGLI STO "ODGOVOR CIVILNOG SEKTORA NA NASILJE" koji se organizuje sa ciljem da se zajednički ukaze na aktuelni problem porasta nasilja u društvu i mogućnostima za njegovo efikasno rešavanje.\nOkrugli sto će se održati u sredu, 30. septembra 2009. godine, u Centru za kulturnu dekontaminaciju (CZKD), Birčaninova 21, Beograd, sa početkom u 12 h. Nakon uvodnih izlaganja, predviđena je diskusija u kojoj će učestvovati svi prisutni.\nNa okruglom stolu će između ostalih govoriti:\nBorka Pavićević, Centar za kulturnu dokumentaciju;\nBiljana Kovačević Vučo, JUKOM;\nVesna Petrović, Beogradski centar za ljudska prava.\nPrisustvo je potrebno potvrditi na telefon 011/3370747 ili na e-mail: info@gsa.org.rs.\nZa sve dodatne informacije možete se obratiti na telefon 0113370747 ili na mail nenad@yihr.org.\nCENTAR ZA RAZVOJ NEPROFITNOG SEKTORA ORGANIZUJE NACIONALNU KONFERENCIJU NA TEMU: "KAKO DO KVALITETNIJE USLUGE ZA RANJIVE KATEGORIJE STANOVNIŠTVA" (KROZ DOTACIJE ZA NEVLADINE ORGANIZACIJE- LINIJA 481).\nKonferencija će se održati 29. septembra 2009. godine sa početkom u 11h u prostorijama Narodne banke Srbije, na Slaviji, II sprat, konferencijska sala broj 5.\nKonferencija ima za cilj da pronađe odgovore na pitanja:\n- kakvo je krajnje zadovoljstvo korisnika usluga, može li se ono poboljšati sa postojećim budžetskim sredstvima,\n- postižu li konkursi očekivane efekte,\n- koji su nedostaci postojeće zakonske regulative,\n- na koji način se može poboljšati konkursni materijal, kao i sam monitoring odobrenih sredstava.\nNa konferenciji će govoriti :\nNakon izlaganja predviđena je i diskusija u kojoj bi bilo poželjno da uzmete učešće kako bi zajednički pokušali da dođemo do što kvalitetnijih zaključaka i efikasnih rešenja.\nAgendu konferencije možete videti na linku.\nZbog organizacionih razloga neophodno je prijaviti se na konferenciju do petka 25. septembra, na e-mail: mmijatovic@crnps.org.rs ili na telefon 011/322-5024.\nZAVRŠEN JE PETOMESEČNI PROJAKAT "NEĆU DA BUDEM ŽRTVA! JA NISAM NA PRODAJU!", koji je UG "Svet reči" iz Velike Plane (www.svetreci.org) realizovao uz finansijsku podršku BCIF-a u okviru programa Aktivne zajednice, čiji je cilj informisanje, edukovanje i podizanje svesti s ciljem eliminacije trgovine ljudima kroz motivisanje mladih ljudi na preuzimanje aktivne uloge u stvaranju promena u svojoj okolini kao i njihovo podsticanje na akcije kreativnog delovanja.\nU sredu, 23. septembra 2009. godine , u dvorištu Gimnazije u Velikoj Plani, organizovana je akcija iscrtavanja platoa na temu trgovine ljudima u kojoj je učestvovalo 37 srednjoškolaca/ki iz sve tri velikoplanjanske srednje škole. Radove je ocenio akademski slikar mr Živomir Mihajlović, a dodeljene su tri nagrade.\nAkciju je kamerom zabeležila TV "Laki".\nNarednog dana, u četvrtak, 24.septembra na pijaci je izveden performans "Sve je na prodaju!" u kome je simulirana prodaja devojaka, organa, fizičkih radnika, trgovina decom u cilju prosjačenja). U programu su učestvovali učenici/ce Gimnazije i Ekonomske škole iz Velike Plane, članovi/ce "Sveta reči". Program je izveden ispred butika "Blue", kod pijačne kapije u vreme pauze za doručak kada većina zaposlenih dolazi na pijacu i mora tuda da prođe. Naša "tezga" na kojoj su se prodavali organi, ali i devojke, izazvala je radoznalost prolaznika , a posebnu pažnju su privukli sumnjivi oglasi koji nude posao i dobru zaradu, potpisani nadimkom i izmišljenim brojem mobilnog telefona. Mnogi prolaznici su zastajali, čitali ih i raspitivali se za posao što je još jedan od dokaza da je u našem gradu veliki broj ljudi bez posla i da bi, iz tih razloga, bili lak plen trgovaca ljudima. U publici su bili i učenici/ce Gimnazije u Velikoj Plani (iz dva odeljenja drugog i četvrtog razreda) , prolaznici, ali i dva inspektora iz Policijske uprave Smederevo iz Odseka za strance, suzbijanje ilegalnih migracija I trgovine ljudima : šef odseka Branko Mladenović i inspektor Andrijana Simonović Stolić . Nakon završetka programa oni su posetili Gimnaziju i razgovarali sa učesnicima/cama programa rekavši da im se dopada ovakav vid aktivnosti Takođe, napravljen je dogovor o budućoj saradnji i zajedničkom obeležavanju Dana borbe protiv trgovine ljudima koji će bit 18.oktobra (Jelena Zlatkova).\nUDRUŽENJE RODITELJ NOVI SAD TRADICIONALNO OBELEŽAVA NACIONALNU NEDELJU DOJENJA, podrškom akcijama Instituta za javno zdravlje Vojvodine i Doma zdravlja Novi Sad i organizovanjem izložbe fotografija na temu dojenja, 5. oktobra 2009, u okviru dečje nedelje.\nPromocija dojenja kao najzdravijeg načina ishrane za samo dete, ali i za majku, nastavak posebne psihičke veze između majke i deteta, jeste deo kampanje koje ovo udruženje sprovodi promovišući porodicu kao najvišu društvenu vrednost. Dojenje jeste deo života, kome treba prići bez predrasuda i tabua, budući da je u pitanju način ishrane deteta, koji je višestruko koristan.\nTakođe, Udruženje Roditelj Novi Sad, u okviru Dečje nedelje, koja se tradicionalno u Novom Sadu održava početkom oktobra meseca (ove godine u periodu od 5-11. oktobra), udruženje "Roditelj Novi Sad" učestvuje sa brojnim programima i radionicama, interesantnim za roditelje i decu.\nProgram se održava od 5. do 9. oktobra u hipermarketu Mercator u Novom Sadu, u prepodnevnim časovima, ili u Teatronu JP SPC Vojvodina, u posle podnevnim časovima. (Udruženje "Roditelj Novi Sad")\nU ORGANIZACIJI EKOLOŠKOG POKRETA VRBASA I SO VRBASA u četvrtak 01. oktobra 2009. godine, sa početkom u 11č. u konferencijskoj sali aneksa Centra za fizičku kulturu u Vrbasu, održaće se Forum na temu "Odlaganje i tretman komunalnog otpada".\n- Milan Kinđić - Ministarstvo životne sredine i prostornog planiranja, direktor akcije "Očistimo Srbiju"\n- mr Željka Jurakić - direktorica Fonda za zaštitu životne sredine\n- dr Slobodan Puzović - pokrajinski sekretar za zaštitu Životne sredine i održivi razvoj\n- Darija Šajin - načelnica Južnobačkog okruga.\n- Predstavnici rukovodstva opština Južno-bačkog okruga\n- Lokalni akteri - predstavnici JKP "Standard", mesnih zajednica, inspekcijskih službi, udruženja građana\n- Partnerske organizacije.\n- "Primena strategije regionalnog upravljanja otpadom u Južnobačkom okrugu"\n- "Nadzor i sankcionisanje protivpravnog odlaganja otpada"\n- "Smanjenje količine otpada na deponijama".\n- 10,00h OŠ "Bratstvo-jedinstvo" Vrbas: otvaranje akcije "Kako raste drvo" u svim osnovnim školama opštine Vrbas a koju sprovodi UG "Zeleni krug" iz Bačkog Petrovca uz finansiranje Fonda za zaštitu životne sredine.\n- 10,30h centar Vrbasa - otkrivanje prve od 8 ekoloških tabli u svim mesnim zajednicama opštine Vrbasa, na temu odlaganja otpada.\n- 11,00h konferencijska sala Aneksa CFK u Vrbasu - početak Foruma\n- 13,00h koktel za sve goste i učesnike.\n(Ekološki pokret Vrbasa)\nTRIBINA NA TEMU "BEZBEDNO ČIŠĆENJE KANALA" održana je u sali bioskopa "Jugoslavija" u organizaciji EPV a uz podršku lokalne samouprave i Ministarstva životne sredine i prostornog planiranja. Ova aktivnost sprovedena je u okviru stalne kampanje EPV - ZA ČIST KANAL" kojom se želi dati puni civilni doprinos lokalnih aktera u realizaciji generalnog projekta Revitalizacije Velikog bačkog kanala, Ministarstva životne sredine i prostornog planiranja.\nPozdravnu reč dao je dr Željko Vidović, predsednik privremenog organa, upoznajući pored ostalog prisutne, sa postignutim dogovorom sa Fondom za kapitalna ulaganja APV, oko pokrivanja ostatka finansijske konstrukcije za izgradnju fabrike pitke vode u Vrbasu od 450 miliona dinara.\nGosti i predavači tribine bili su:\n- Ministarstvo životne sredine, Milan Kinđić - direktor akcije Očistimo Srbiju;\n- Institut Jaroslav Černi, Mile Božić - direktor instituta;\n- Srbija Vode, Ivan Živadinović - zamenik generalnog direktora;\n- Kompanija EKOKEC Bg, Branko Kecman - direktor\n- Agencija AGGIO, akademik Mato Zubac.\nZnačajnu ulogu u tribini uzeo je i predsednik opštine Kula Svetozar Bukvić. Tribini je prisustvovao i direktor Fonda za kapitalna ulaganja, Momo Milović.\nProbrana grupa stručnih i odgovornih ljudi, kroz interakciju, odagnala je gotovo sve nedoumice prisutnih građana oko realizacije poslova revitalizacije Velikog bačkog kanala, upoznajući ih kroz multimedijalne prezentacije sa planovima Vlade Srbije o dinamici obavljanja pojedinih faza ovog projekta, gde bi se sa radovima za izgradnju Centralnog postrojenja za preradu otpadnih voda industrije i fekalnih voda Vrbasa i Kule, trebalo početi marta meseca naredne godine.\nJasno je prikazan sistematizovan, fazni prilaz najkompleksnijem i najskupljem delu ovog projekta - čišćenju kanala, koji se do sada za zebnjom očekivao od naših građana, imajući u vidu otrovnost dela sedimenta koji se mora izvaditi i deponovati. Milan Kinđić je istakao pri tome da ne postoje nikakvi planovi ministarstva o raseljavanju življa u toku čišćenja kanala, te da se oni mogu i moraju obaviti uz primenu svih mera bezbednosti i monitoringa. Dalje je istaknuto da su sve tekuće i nadolazeće faze projekta finansijski pokrivene, te da će se kontinuitet finansiranja nastaviti do njegove konačne realizacije.\nBranko Kecman i akademik Mato Zubac prezentovali su zanimljiva rešenja tretmana mulja uz primenu zdravstveno bezbednih tehnologija, pre svega zeolita, čija su izuzetna svojstva absorpcije teških metala i radionukleida primenjena pri zatvaranju nuklearne elektrane u Černobilu. (Za Ekološki pokret Vrbasa)\nEVROPSKI POKRET U SRBIJI OBJAVIO JE "KNJIGU PREPORUKA" Nacionalnog konventa o Evropskoj uniji (NK EU) koja predstavlja rezultat rada i zasedanja 8 Radnih grupa NK EU (Informaciono društvo, Slobodan protok kapitala, Zaštita životne sredine, Pravosuđe, mala i srednja preduzeća i preduzetništvo, Poljoprivreda, Socijalni dijalog i Regionalna saradnja).\nRadne grupe NK EU su pratile svojim Agendama, mada ne isključivo, glavna poglavlja budućih pregovora o članstvu u EU. Rezultat tematski strukturiranih debata između predstavnika države i nedržavnog sektora, lokalne samouprave, političara, stručnjaka, poslovne zajednice, nevladinih organizacija i šire javnosti su preporuke za državni stav/akciju/strategiju koja se tiče određenog pitanja.\nOvo izdanje je nastalo u okviru drugog ciklusa projekta Nacionalni konvent o EU 2008-2009. Više o projektu možete pročitati na: www.eukonvent.org.\nPublikaciju možete preuzeti sa http://www.emins.org/sr/publikacije/knjige-epus.html.\nProjekat "Nacionalni konvent o EU" finansira EU kroz Fond za evropske integracije kojim rukovodi Delegacija EK u Republici Srbiji, a tehnički realizuje Press Now.\nU OKVIRU PROJEKTA "DA SE BOLJE RAZUMEMO!", uz podršku Ambasade Finske, organizovaće se obeležavanje Međunarodne nedelje gluvih. Nosilac projekta je NVO "Pomoć porodici" u saradnji sa Gradskom Opštinom Novi Beograd. Manifestaciju su prijateljski podržali Savez gluvih i nagluvih Srbije, NVO "Korak po korak", OŠ "Ivan Gundulić" Novi Beograd i Škola za oštećene sluhom- nagluve "Stefan Dečanski", Beograd.\nCilj ove manifestacije, koja će se održati 28.09.2009 godine u 13:00 časova u Sali II Gradske opštine Novi Beograd, je da se privuče pažnja javnosti, vlasti i svih faktora u društvu, da se ukaže na kvalitete i sposobnosti gluvih i nagluvih, kako bi se ove osobe uspešnije uključile u društvo. Više informacija na www.pomocporodici.org.rs. (NVO"Pomoć porodici" Beograd)\nSAOPŠTENJE KOALICIJE PROTIV DISKRIMINACIJE I PARTNERSKIH ORGANIZACIJA: ZA EFIKASNU I PRAVNU DRŽAVU!\nU IZDANJU CENTRA ZA CIVILNO-VOJNE ODNOSE I DAN GRAFA USKORO ĆE SE POJAVITI "GODIŠNJAK REFORME SEKTORA BEZBEDNOSTI U SRBIJI", plod dvogodišnjeg rada istraživača i saradnika Centra.\nU "Godišnjaku" su prikupljeni i predočeni podaci i nalazi do kojih se došlo tokom realizacije projekta "Mapiranje i monitoring reforme sektora bezbednosti u Srbiji", započetog 2006, a dovršenog krajem 2008. godine. Radi se o prvom istraživanju u kome je na jednom mestu iznesen pregled postignuća i propusta u procesu reforme sektora bezbednosti u Srbiji od 2000. do kraja 2008. godine.\nUredništvo dnevnog lista "Danas" je odlučilo da najznačajnije podatke i nalaze do koga su istraživači Centra došli prikaže u vidu feljtona. Ovaj feljton se prenosi u opremi redakcije "Danasa" na stranicama veb sajta Centra. Kako biste pristupili svakom od nastavaka feljtona, sledite link Publikacije/Godišnjak reforme sektora bezbednosti na sajtu www.ccmr-bg.org.\nFeljton je, dostupan i na linku dnevnog lista "Danas" http://www.danas.rs/vesti/feljton/srbija_vise_nije_pretnja_svojim_susedima_i_gradjanima.24.html?news_id=172418. (CCVO)\nU OKVIRU ŠKOLE GLUME koju vodi Tanja Jovanović, glumica Narodnog pozorišta Užice, proteklih meseci pripremljena je pozorišna predstava "San letnje noći" čiji su akteri mladi sa invaliditetom iz navedenih Udruženja i vršnjačka grupa iz Udruženja građana "Scena" kojima ovo nije prvi put na "daskama koje život znače".\nPremijera predstave zakazana je za ponedeljak, 28. septembar u 20 časova u Narodnom pozorištu Užice.\nUlaznice se mogu kupiti na biletarnici pozorišta na dan premijere.\nTijana Petrović, PR Udruženja distrofičara Zlatiborskog okruga\nHELSINKI BULLETIN, BR. 38 - MANJINE U SRBIJI: POD STALNOM TENZIJOM\nHELSINKI BULLETIN, BR. 39 - SRBIJA: POSTEPENO PRIHVATANJE KOSOVSKE REALNOSTI\nSPORTSKIM TAKMIČENJIMA I ZABAVNO-OBRAZOVNIM PROGRAMOM, na platou Nišavskog keja, obeležen je 22.septembar, "Dan bez automobila" u Nišu. Organizatori ove manifestacije, koja je okupila decu iz predškolskih ustanova ali i učenike osnovnih škola, bili su Grad Niš-Savet za zaštitu životne sredine, Uprava za komunalnu delatnost, energetiku i saobraćaj, Uprava za obrazovanje, kulturu i sport, u saradnji sa gradskim opštinama "Palilula", "Medijana", "Pantelej", "Niška Banja", Upravom Saobraćaje policije, JP Parking servis, Ustanovom Sportski centar "Čair", medijskom EKOpolis mrežom i drugim organizacijama i udruženjima.\nOvogodišnji "Dan bez automobila" bio je posvećen biciklizmu a osnovni ciljevi ove akcije su podsticanje građana da se ponašaju u skladu sa održivim razvojem, a naročito u skladu sa zaštitom kvaliteta vazduha, ublažavanjem posledica globalnog zagrevanja, smanjenja nivoa buke i smanjenja zagušenja u saobraćaju. Sve to bi doprinelo zdravijem načinu života u zdravijoj životnoj sredini-istakla je Sonja Popović, predsednica gradskog Saveta za zaštitu životne sredine u Nišu. Prvo spontano organizovanje "Dana bez automobila" počelo je za vreme naftne krize 1970. U pojedinim evropskim gradovima organizovan je "Dan bez automobila" početkom devedesetih godina prošlog veka, dok je prva organizovana akcija Evropski dan bez automobila pokrenuta 1999. godine kao pilot projekat kampanje EU pod nazivom "U grad bez mog auta". Grad Niš je u saradnji sa udruženjima i organizacijama učesnik međunarodne kampanje "Dan bez automobila" od 2001. godine. (INFO ekopolis)\nPERCEPCIJA PRIVATNOG BIZNIS SEKTORA SANDAKA O POLITIKOM I EKONOMSKOM AMBIJENTU\nŽENSKE ORGANIZACIJE OKUPLJENE U KLASTERU ZENESIROMASTVORAZVOJ IZRAŽAVAJU ZABRINUTOST ZBOG TENDENCIJE MARGINALIZACIJE ŽENSKIH NEVLADINIH ORGANIZACIJA OD STRANE UPRAVE ZA RODNU RAVNOPRAVNOST U OKVIRU PROCESA IZRADE NACIONALNOG PLANA AKCIJE ZA IMPLEMENTACIJU STRATEGIJE ZA POBOLJŠANJE POLOŽAJA ŽENA I UNAPREĐIVANJE RODNE RAVNOPRAVNOSTI\nKONFERENCIJA "RATNI VETERANI U IZGRADNJI POSLERATNOG DRUŠTVA" biće održana u sredu, 30. septembra u Skupštini Grada Novog Sada (Žarka Zrenjanina 2), u periodu o 9.30 do 18.45, a zamišljena je kao jednodnevni stručni skup za oko 70 učesnika/učesnica. Organizatori Konferencije su Centar za ratnu traumu iz Novog Sada i holandska organizacija Kontakt der Kontinenten (Kontakt među kontinentima) iz Zusterberga.\nCilj konferencije je doprinos razvoju strateškog i sistematskog uključivanja ratnih veterana i njihovih porodica u razvoj posleratnog društva u Srbiji i na Balkanu.\nDruštvo za zaštitu mentalnog zdravlja ratnih veterana i žrtava ratova 1991-1999./ Centar za ratnu traumu, počelo je sa radom kao grupa psihoterapeuta koja je pružala savetodavne usluge građanima i građankama Novog Sada tokom bombardovanja. Nakon 2000. godine usmerili smo se na podršku ratnim veteranima i članovima njihovih porodica i postali prepoznatljiviji kao Centar za ratnu traumu.Tokom deset godina prikupili smo znanja i iskustva, okupili saradnike i volontere, postavili dobre temelje za dalje programe, a pre svega direktno i indirektno pomogli mnogim ratnim veteranima i članovima njihovih porodica.\nCentar za ratnu traumu sada sprovodi tri programa:\n- Grupe za podršku osobama sa iskustvom rata\n- Konstruktivna upotreba veteranskog iskustva -KUVI.\nNa Konferenciji će biti predstavljeni rezultati dosadašnjeg rada i otvorena diskusija o pitanjima:\n- Kako da pojedinci i njihove porodice lakše žive sa iskustvom rata? Kakva pomoć je potrebna za poboljšanje mentalnog zdravlja?\n- Kako ljudi sa iskustvom rata mogu da pomognu jedni drugima oslanjajući se na postojeću institucionalnu podršku?\nCentar za ratnu traumu/War Trauma Centre\nTel/Fax: +381 21 551 496\nEVROPSKI POKRET U SRBIJI OBJAVIO JE "KNJIGU PREPORUKA" Nacionalnog konventa o Evropskoj uniji (NK EU) koja predstavlja rezultat rada i zasedanja 8 Radnih grupa NK EU (Informaciono društvo, Slobodan protok kapitala, Zaštita životne sredine, Pravosuđe, mala i srednja preduzeća i preduzetništvo, Poljoprivreda, Socijalni dijalog i Regionalna saradnja). Radne grupe NK EU su pratile svojim Agendama, mada ne isključivo, glavna poglavlja budućih pregovora o članstvu u EU. Rezultat tematski strukturiranih debata između predstavnika države i nedržavnog sektora, lokalne samouprave, političara, stručnjaka, poslovne zajednice, nevladinih organizacija i šire javnosti su preporuke za državni stav/akciju/strategiju koja se tiče određenog pitanja.\nProjekat "Nacionalni konvent o EU" finansira EU kroz Fond za evropske integracije kojim rukovodi Delegacija EK u Republici Srbiji, a tehnički realizuje Press Now. (Evropski pokret u Srbiji)\nREALIZOVAN JE PRVI DEO PROJEKTA "MALI EKOLOŠKI ALARMI" pod finansijskom podrškom Fonda za otvoreno društvo (Fund For An Open Society - Serbia) postavljanje kućica za ptice pevačice u Sremskim Karlovcima.\nU akciji je učestvovalo 25 dece iz Sremskih Karlovaca različitog uzrasta. Postavljeno je ukupno 10 kućica od čega je osam kućica postavljeno u Dvorskoj bašti, a dve pored Dunava u delu Kralovačkog rita.\nOvakvim postavljanjem kućica su pokriveni različiti lokaliteti u okolini Sremskih Karlovaca, šumski i močvarni ekosistemi koji su u sklopu Karlovačkog rita.\nDrvene kućice su svojom bojom uklopljene u ambijent i numerički su označene kako bi se mogla posmatrati brojnost i naseljenost kućica pticama. (Pokret gorana i volonterski centar Vojvodine)\nU ORGANIZACIJI EPV A U OKVIRU KAMPANJE ZA ČIST VRBAS - PROMOCIJA I EDUKACIJA, koju finansira lokalna uprava Vrbasa, u osnovnoj školi Branko Radičević iz Ravnog Sela održano je edukativno zabavna manifestacija, na temu zaštite životne sredine i komunalne kulture.\nManifestacija je oplemenjena performansom poznatog vojvođanskog dečijeg pesnika Todeta Nikoletića i mlade umetnice iz Crvenke, Jelene Šević koji su izmamili ovacije kod dece, prisutnih roditelja i nastavnog kadra ove škole.\nKrajnje opuštena atmosfera iskorišćena je za animaciju dece u prihvatanju moralnih normi ponašanja na javnim mestima, koje ne štete životnoj sredini i razvijanju duhovnih vrednosti koje će ih razviti u pozitivne ličnosti, spremne da prihvate odgovornost za očuvanje ambijenta u kojem žive. (Ekološki pokret Vrbasa)\nTOKOM JUČERAŠNJE REDOVNE POSETE NASELJU U MAKIŠU, gde je smešten deo Roma/kinja raseljenih sa Gazele, predstavnicama Regionalnog centra za manjine koje su u prisustvu novinarke švedskog radija obilazili raseljene Rome, jedna od službenica u Sekreterijatu za socijalnu zaštitu, je telefonskim putem saopštila da je gospodin Đukić, gradski sekretar za socijalnu zaštitu, zabranio fotografisanje naselja i uzimanje izjava od preseljenih Roma/kinja bez dozvole Sekretarijata. Danas je Sekretarijatu upućen dopis u kojem se traži da Regionalnom centru za manjine bude dostavljena ova zabrana u pisanom obliku.\nPodsećamo da je Regionalni centar za manjine na poziv stanovnika/ca raseljenih sa Gazele, već nekoliko puta posetio ova naselja, a o lošem položaju i neispunjenim obećanjima predstavnika gradske vlasti obaveštavao javnost. Ni tri nedelje nakon preseljenja nisu im dopremljeni obećani šporeti, često su i osmočlane porodice smeštene u jednom kontejneru, a u nekoliko naselja sanitarni kontejner deli više od petnaest porodica. Posebno ogorčenje stanovnika/ca ovih naselja izazivaju privilegije koje uživaju postavljeni predstavnici raseljenih Roma/kinja. Njima je u nekoliko naselja dodeljen posebni sanitarni kontejner, ili kao u slučaju naselja u Makišu, u jednom od kontejnera namenjenom smeštaju raseljenih porodica predstavnik Roma otvorio je prehrambenu prodavnicu.\nOnemogućavanje nesmetanog rada organizacijama za ljudska prava ne doprinosi poboljšanju položaja Roma/kinja i unapređenju romskih i manjinskih prava. Država ne sme da ograničava organizacijama civilnog društva vršenje monitoringa ljudskih prava, a Regionalni centar za manjine će uprkos ovoj zabrani nastaviti da i dalje posećuje ova naselja i o situaciji u njima i stanju ljudskih prava obaveštavaće javnost.\nZa više informacija možete se obratiti Jovani Vuković, Regionalni centar za manjine\nPROMOCIJA PROJEKTA "MODERNO KRALJEVSTVO BEZ KRALJA" i istoimene knjige autora Mile Vujić održaće se u Gradskoj narodnoj biblioteci "Žarko Zrenjanin" (Trg Slobode br. 2) u četvrtak 24. septembra 2009 godine sa početkom u 20 časova.\nKnjiga predstavlja krunu projekta popularisanja i promocije ideje Evropske unije među mladima koji putem ove knjige mogu na jednostavan i popularan način da se informišu o vrednostima i principima EU. Potporu uzbudljivoj priči o nastanku Evrope i njenom savremenom trenutku daje istorijsko istraživanje Živorada Kovačevića. Knjiga je prvog dana posle objavljivanja saopštenja skinuta sa sajta 7390 puta i već je dobila veliki broj dobrih stručnih ocena i preporuka.\n- Ivana Kovačević, sekretar ministarstva omladine i sporta\n- Živorad Kovačević, predsednik Evropskog pokreta u Srbiji\n- Mila Vujić, autor knjige i predsednica Evropskog pokreta - Niš\n- Velimir Sotirović, prof.dr. Internacionalnog Univerziteta u Novom Pazaru\n- Vladimir Vasiljev, direktor Gradske narodne biblioteke "Žarko Zrenjanin"\n- Nikola Šlajh, predsednik Evropskog pokreta, Zrenjanin\n- Srđan Đorđević, predsednik Saveta za mlade, Zrenjanin\n- Darko Trajlov, koordinator Kancelarije za mlade, Zrenjanin\n- Irfan Mensur, glumac\n- Srna Lango, glumica\nUz zvuke renesansne muzike KUD "Arhaik" -a.\nProjekat na nivou Republike Srbije realizuje Evropski pokret u Nišu, u partnerstvu sa Internacionalnim Univerzitetom iz Novog Pazara, a pod pokroviteljstvom Ministarstva za omladinu i sport RS, uz podršku velikog broja prijatelja projekta: pre svega Grad Niš, Narodno pozorište Niš, Izvršno veće AP Vojvodina, Studentski kulturni centar -SKC, EPuS Beograd, Milenijum Kragujevac, EpuS Zrenjanin, Evropska Vojvodina, Gradske Narodne biblioteke- Kragujevca i Zrenjanina, kao i Kancelarije za mlade.\nPromocija u Zrenjaninu treća je u nizu promocija koje će u periodu od 3. do 30. septembra biti održane širom Srbije. (Evropski pokret Niš/Evropski pokret Zrenjanin)\nTRENING ZA TRENERE ZA PREVENCIJU BOLESTI ZAVISNOSTI U OKVIRU PROJEKTA IPON - INICIJATIVA MLADIH PROTIV NARKOMANIJE, koji sprovodi NVO Dobri ljudi, Valjevo i NVO Iskra, Loznica u partnerstvu 7 KZM iz sedam gradova i opština, kao I Regionalne KZM iz Valjeva održan je od 17. do 20. septembra u Odmaralištu "MN Gučevo" za 21 omladinca iz Valjeva, Šapca, Loznice, Lajkovca, Osečine, Krupnja i Ljubovije,(5 momaka i 16 devojaka). Projekat IPON podržava Ministarstvo omladine i sporta Republike Srbije.\nTrening je obuhvatio najvažnije teme kao koncept zdravlja, štetna dejstva duvana, pasivno pušenje, štetna dejstva alkohola na organizam adolescenata, istine i zablude o alkoholu, prevencija zloupotrebe ilegalnih droga, faze zavisnosti, kako se odupreti pritisku vršnjaka, vršnjačka edukacija, asertivne tehnike komunikacije, kako treba da izgleda predavač, trener, rad na sebi... i pripreme za trenerski i terenski rad.\nTim trenera Iskre iz Loznice, na čelu sa prim. dr Nadom Đurić, je izveo trening po svom orginalnom konceptu koji se pokazao kao efikasan u prevenciji svih BZ, ako se kontinuirano sprovodi u nekoj sredini sa više generacija mladih. Trening se bavi primarnom prevencijom pušenja duvanskih proizvoda, prevencijom alkoholizma mladih i prevencijom narkomanije.\nNakon završenog treninga, položenog praktičnog ispita u vođenju radionica i testa znanja, svi polaznici su dobili sertifikat o završenoj obuci i materijal za svoj dalji rad: priručnik za sporovođenje vršnjačke edukacije, promotivne majice projekta i savete kako da nastave svoj rad.\nPo završetku obuke od učesnika treninga za trenere vršnjačkih edukatora formirani su timovi trenera u svakom mestu u kom se projekat realizuje, a koji deluju pod okriljem Kancelarije za mlade. Treneri dobijaju status volontera saradnika KZM-a na polju prevencije zloupotrebe PAS.\nU gradovima Šapcu, Loznici i Valjevu, organizovaće se po dve obuke za po 20 učesnika, a u opštinama Lajkovac, Krupanj, Ljubovija i Osečina po jedna obuka u kojoj će učestvovati po 20 učenika srednjih škola - budućih vršnjačkih edukatora. Ove obuke će se realizovati i u saradnji sa psiholozima, pedagozima, nastavnicima u srednjim školama ili sa predstavnicima zdravstvenih institucija, Zavoda za zaštitu javnog zdravlja koristeći metodologiju i program rada koji su savladali na obuci, a koja je publikovana u Priručniku za vršnjačke edukatore.\nVršnjački edukatori obučeni od strane trenera volontera KZM u nastavku projekta sprovodiće u svojim školama vršnjačku edukaciju koristeći priručnik i edukativni film koji će za tu priliku biti realizovan u okviru projekta.\nTrenerski tim: Nadica Polić, Ljiljana Ranković, Saša Stojković, prim dr Nada Đurić, a veliki doprinos uspehu treninga je dala Kristina Perić Cvejanov, potpredsednica "Dobrih ljudi" iz Valjeva. Više na sajtu www.iskra.org.rs.\nUG "SVET REČI" IZ VELIKE PLANE POZIVA NA PERFORMANS "SVE JE NA PRODAJU!" koji će biti izveden u četvrtak, 24. septembra u 9,30 časova na pijaci u Velikoj Plani. Performansu prethodi akcija iscrtavanja platoa na temu trgovine ljudima u dvorištu Gimnazije. Ovo su završne projektne aktivnosti projekta "Neću da budem žrtva! Ja nisam na prodaju!" koji organizacija realizuje uz finansijsku podršku BCIF-a u okviru programa Aktivne zajednice a čiji je cilj informisanje, edukovanje i podizanje svesti s ciljem eliminacije trgovine ljudima kroz motivisanje mladih ljudi na preuzimanje aktivne uloge u stvaranju promena u svojoj okolini kao i njihovo podsticanje na akcije kreativnog delovanja.Celu akciju medijski će ispratiti Radio "Plana" i TV "Laki" (www.svetreci.org)\nORGANIZACIJE ZA ZAŠTITU LJUDSKIH PRAVA UPOZORAVAJU DRŽAVNE ORGANE na obavezu da svim sredstvima pravne države obezbede potpuno uživanje garantovanih prava i sloboda svakom pojedincu i grupi koji su ugroženi ili smatraju da su im pojedina prava uskraćena. Osim dužnosti da bude neprikosnoveni autoritet koji će garantovati slobodu, bezbednost država ima i obavezu da u društvu stvara atmosferu u kojoj građani i građanke mogu da bez straha od nasilja i represije ostvaruju sva svoja prava.\nU slučaju najavljene Povorke ponosa, državni organi su od početka zauzeli nejasan i defanzivan stav, ohrabrujući posredno nasilnike da se organizuju, nedeljama prete javnosti i otvoreno pokazuju nameru da izazovu teško nasilje na ulicama Beograda. Država se nikada nije vrednosno odredila prema ovom događaju, prepuštajući uglavnom policiji da na tehničkom nivou tretira rizike najavljenog skupa. U takvoj situaciji, kršitelji ljudskih prava su se osetili dovoljnim moćnim da pomisle da će ponovo moći da uzimaju pravdu u svoje ruke, ohrabrenim i prošlogodišnjim događajima kada su u patriotskom zanosu nekažnjeno rušili i palili po Beogradu, ali i širom Srbije.\nOvo je pitanje opstanka i sposobnosti zaštite ustavnog poretka. Zbog toga naredni dani moraju biti iskorišćeni za oštar zakonski i operativni obračun za svakom grupom koja deluje na neustavan način. Samo tako će atmosfera u društvu biti dovedena na nivo primeren slobodnoj državi, a iz javnog delovanja biti isključeni svi koje posežu za nezakonitim postupcima i krivičnim delima koja ugrožavaju svakog pojedinca i grupu, bez obzira da li su obični građani ili pripadnici neke manjinske zajednice.\nOKRUGLI STO NA TEMU "NEFORMALNO OBRAZOVANJE U SRBIJI - JOŠ JEDAN PUT KA EVROPI"\nodržaće se u svečanoj sali Etnografskog muzeja, u sredu 23. septembra 2009. godine, od 10.30 do 14.00 sati. Prijava učesnika i učesnica počinje u 10.00 sati. Okrugli sto će organizovati Građanske inicijative i Centar za razvoj neprofitnog sektora u okviru regionalnog projekta mreže Balkan forum.\nCilj okruglog stola je da predstavnici i predstavnice formalnog i neformalnog obrazovanja u Srbiji sagledaju najbolje mogućnosti koje otvara komplementarni odnosa ova dva važna oblika obrazovanja, neiskorišćene mogućnosti neformalnog obrazovanja, način na koji se neformalno obrazovanje koristi u Evropi da bi doprinelo ličnom napredovanju tokom doživotnog učenja, ali i da bi bilo i izvor ekonomskog napretka. Jedna od važnih aktivnosti koju Srbiju čekaju na ovom putu je uspostavljanje standarda i priznavanje legitimiteta neformalnog obrazovanja uz sagledavanje svih prednosti koje donosi, kao i mogućih izazova. Na koji način se to sistematski može rešiti, postoji li u Srbiji dobra volja za to, još neka su od pitanja na koje treba naći odgovore. (Radmila Radić Dudić, koordinatorka Programa Građanskog obrazovanja)\nCENTAR ZA RAZVOJ CIVILNOG DRUŠTVA (CRCD) ODRŽAĆE RASPRAVU POD NAZIVOM "VERSKA PRAVA U SRBIJI - IZMEĐU NORME I PRAKSE", u sredu, 23. septembra 2009, od 11h do 15h u Medija Centru u Beogradu, Terazije 3/II.\nUčesnici ove rasprave biće predstavnici verskih zajednica.\nEKIPNO REPUBLIČKO TAKMIČENJE IZVIĐAČA SRBIJE POD NAZIVOM "KUP KRALJA PETRA I" održano je na teritoriji Spomen parka "Bubanj", Gradske opštine Palilula, od 18-20.septembra.\nU saradnji sa EKOpolis mrežom (www.ekopolis.rs), promoterom svetske ekološke kampanje "Clean up the World-Očistimo svet-Očistimo Srbiju- Očistimo Grad Niš", Savez izviđača Srbije i Gradska opština Palilula uzela je učešće u aktivnostima ovogodišnje planetarne kampanje promocijom programa "CUW" vikenda u Spomen parku Bubanj. Sa izviđačima i volonterima EKOpolis mreže, ovog vikenda, bili su i članovi Konjičkog kluba "Nonius" iz Gornjeg Međurova. (INFO ekopolis mreža)\nEKOLOŠKI POKRET VRBASA ORGANIZOVAO JE RADIONICU U RAVNOM SELU SA DECOM OŠ BRANKO RADIČEVIĆ u okviru projekta finansiranog od strane UNDP - "Zaštita i razvoj prirodnog dobra Jegrička - eko svest i savest".\nU prirodnom ambijentu na obali reke Jegričke deca su se upoznala sa značajem ovog prirodnog dobra, njegovim vrednostima i autohtonim vrstama koje ga nastanjuju.\nOvu radionicu pomogla je i lokalna uprava sa prigodnim poklonima deci. (Ekološki pokret Vrbasa)\nU TOKU JE KONKURS ZA OVOGODIŠNJU, TREĆU PO REDU VIRTUS NAGRADU ZA KORPORATIVNU FILANTROPIJU, NAMENJENA KOMPANIJAMA I PREDUZEĆIMA KOJA SU SE ISTAKLA TOKOM 2009. GODINE PODRŽAVŠI NEKU DRUŠTVENU ILI NEPROFITNU AKCIJU ILI ORGANIZACIJU\nPOKRET GORANA NOVOG SADA REALIZOVAĆE I OVE JESENI "NOVOSADSKU JESEN" - šestu po redu ekološku manifestaciju. Ova tradicionalna manifestacija ima za cilj predstavljanje proizvođača najkvalitetnijeg sadnog materijala i cveća pod sloganom "Jesen je pravo vreme za sadnju", kao i promovisanje ekoloških vrednosti i osnovnih principa iz oblasti zaštite životne sredine.\nŠesta "Novosadska jesen" će se održati od 20. do 24. oktobra 2009. godine u holu na 1. spratu SPC "Vojvodina". Ovogodišnja manifestacija ima podnaslov "Obnovljiva jesen", jer će sem celodnevne prodajne izložbe i stručnih tribina na temu urbanog zelenila i hortukulture, biti veliki broj interaktivnih predavanja i radionica na teme obnovljivih izvora energije.\n"Novosadska jesen" je ekološka, edukativna, turistička, privredna i kulturna manifestacija. Osnovu manifestacije čine izložba jesenjih plodova, sadnica i cveća, izložba meda i zdravstveno-bezbedne hrane i izložba starih zanata. Osim stalne postavke izložbi prateći program je upotpunjen stručnim programima iz oblasti hortikulture i zaštite životne sredine, obrazovnim programima za građane svih uzrasta i promocijama multikulturnih vrednosti Vojvodine. Ovo je jedna od najvećih manifestacija ovog tipa u našoj zemlji, na kojoj je prošle godine učestvovalo je 180 izlagača, u programima je učestvovalo oko 5000 ljudi, a manifestaciju je posetilo više od 70 000 Novosađana.\nRealizaciju ove velike gradske manifestacije tradicionalno podržava Grad Novi Sad - Gradska uprava za zaštitu životne sredine. (Pokret gorana Novog Sada)\nYUCOM EWS BILTEN BROJ 44\nU OKVIRU PROJEKTA "PRIĐIMO IM BLIŽE" koji realizuje OŠ ,,Aleksa Dejović", Sevojno, u četvrtak, 24. septembra u 17h u prostorijama škole biće održana tribina sa temom: "Uključivanje dece sa invaliditetom u društvo kao pokazatelj kvaliteta lokalne sredine". Učesnici tribine biće koordinatori projekta (pedagog i psiholog OŠ ,,Aleksa Dejović"), predstavnici partnerskih organizacija (Udruženje cerebralne i dečje paralize Užice, Međuopštinska organizacija slepih i slabovidnih) i predstavnik školske uprave Užice.\nTakođe u isto vreme biće organizovane i dve radionice: lutkarska za izradu lutaka od raznih vrata materijala i keramička radionica za izradu nakita i ukrasnih magneta.\nRadionica je namenjena učenicima sa invaliditetom koji pohađaju ovu školu, njihovim školskim drugovima, roditeljima ali i svim njihovi vršnjacima iz grada koji su zainteresovani da zajedno sa njima učestvuje u ovoj kreativnoj aktivnosti.\nSvi predmeti napravljeni na radionicama biće izloženi na izložbe koje će biti organizovana za vreme Dečje nedelje.\nProjekat se realizuje uz partnersku saradnju sa Udruženjem cerebralne i dečje paralize Užice, Međuopštinskom organizacijom slepih i slabovidnih, Užičkim centrom za prava deteta i Etno parkom Terzića avlija, finansiran je od strane Grada Užica u okviru Reforme socijalne politike za unapređenje položaja osoba sa invaliditetom. (Tijana Petrović, PR Udruženja distrofičara Zlatiborskog okruga)\nREGIONALNA PRIVREDNA KOMORA NOVI SAD I UNIVERZITET PRIVREDNA AKADEMIJA NOVI SAD U SARADNJI SA EVROPSKIM PROJEKTNIM CENTROM BEOGRAD PO DRUGI PUT ORGANIZUJU SPECIJALISTIČKI KURS: ''FONDOVI EU I UPRAVLJANJE PROJEKTIMA EU''\nSAOPŠTENJE GRUPE ZA PROMOCIJU ŽENSKIH POLITIČKIH PRAVA GLAS RAZLIKE POVODOM IMENOVANJA ZA MENADŽERA PROJEKTA "BORBA PROTIV SEKSUALNOG I RODNO ZASNOVANOG NASILJA", GOSPODINA VLADIMIR ĐURIĆ, OSOBE KOJA JE UČESNIK PANELA KOJI JE ORGANIZOVALA EKSTREMNO NACIONALISTIČKA GRUPA NOMOKANON\nKomitet pravnika za ljudska prava posebno naglašava i traži odgovornost tužilaštva koje je otvoreno priznalo da nije sposobno da nađe osnov za krivično gonjenje nasilnika i huligana koji neskriveno pozivaju na ubistvo, nasilje i kršenja ljudskih prava. Tužilac Radovanović, ne po prvi put, odbija da reaguje na ova kažnjiva ponašanja, pravdajući se da ne može reagovati na napise u novinama i da su potrebne posledice da bi se pokrenuli postupci, što predstavlja poraz pravosuđa i tužilaštva. Time se nedvosmisleno šalje poruka da je svaki vid pretnje i ugrožavanja bezbednosti građana dozvoljen i uvodi nekažnjivost.\nKomitet pravnika za ljudska prava zahteva od države koja je kapitulirala da odgovori kako je do toga došlo, zbog čega je država odustala od zaštite prava građana na bezbednost. Šta je sledeće, da li će nam policija savetovati da ne izlazimo na ulice jer ubice šetaju gradom?\nZakasnele poruke koje je država poslala građanima pred Paradu ponosa, samo povećavaju odgovornost svih koji su ustuknuli pred pretnjama i nasiljem i dozvolili da se stvori atmosfera koja je dovela do toga da mladi francuski državljanin strada na ulicama Beograda.\nOvo je pitanje elementarne bezbednosti u državi i zahteva pojedinačnu odgovornost svih koji ovu državu vode. (Milan Antonijević/Biljana Kovačević Vučo, Komitet pravnika za ljudska prava)\nDRŽAVNA LUTRIJA SRBIJE (DLS) U SARADNJI SA BALKANSKIM FONDOM ZA LOKALNE INICIJATIVE (BCIF) OBJAVLJUJE NOVI KONKURS U OKVIRU PROGRAMA DONACIJA DOBROTA.\nCilj konkursa je da doprinese poboljšanju položaja i unapređenju kvaliteta života starih lica, kroz dodelu donacija u maksimalnom iznosu od 500.000,00 dinara lokalnim neprofitnim organizacijama u opštinama/gradovima u Srbiji.\nKonkurs je otvoren do 5. novembra 2009. godine.\nFormulari za prijavljivanje dostupni su na sajtu DLS-e www.lutrija.rs i BCIF-a www.bcif.org, dok se za sve dodatne informacije možete obratiti kancelariji BCIF-a u Beogradu ( 011/26-22-511). (Balkanski fond za lokalne inicijative- BCIF)\nSEKRETARIJAT ZA KULTURU GRADA BEOGRADA UPUĆUJE POZIV ZA PREDLOGE PROGRAMA I PROJEKATA U OBLASTI KULTURE ZA 2010. GODINU\nKONFERENCIJU ZA NOVINARE POD NAZIVOM "OD ZABRANE CITIRANJA DO ZABRANE KNJIGE" povodom odluke Vrhovnog suda Srbije protiv Komiteta pravnika za ljudska prava kojom se zabranjuje dalje umnožavanje knjige "Slučaj službenika Aleksandra Tijanića" i kojom je Komitet pravnika dužan da naknadi štetu Aleksandru Tijaniću od 200.000 dinara zbog navođenja njegovih citata.\nKonferencija će se održati u maloj sali Medija centra (Terazije 3, II sprat) u petak 18. septembra 2009. godine u 12 sati.\n- Miljenko Dereta - Građanske inicijative,\n- Saša Gajin - Centar za unapređivanje pravnih studija (CUPS),\n- Staša Zajović - Žene u crnom,\n- Borka Pavićević - Centar za kulturnu dekontaminaciju,\n- Natalija Šolić - Komitet pravnika za ljudska prava (YUCOM),\n- Vesna Petrović - Beogradski centar za ljudska prava\n(Komitet pravnika za ljudska prava - YUCOM)\nSAOPŠTENJE KOJE JE IZDALA KOALICIJA ZA SLOBODU PRISTUPA INFORMACIJAMA, A POVODOM ODLUKE VRHOVNOG SUDA SRBIJE KOJOM SE ZABRANJUJE KNJIGA SLUČAJ SLUŽBENIKA ALEKSANDRA TIJANIĆA\nNEVLADINE ORGANIZACIJE GRUPA 484 I CENTAR MODERNIH VEŠTINA ORGANIZUJU OKRUGLI STO "INTERKULTURALNOST I MLADI" u okviru nacionalne prezentacije projekta "Ne prolazi ulicom bez traga - zagovaračka inicijativa za manjine".\nOkrugli sto se održava 23. septembra 2009. u prostorijama Rektorata Univerziteta umetnosti (Kosančićev venac 29, Beograd) u periodu od 11.00h do 14.00h.\nNa otvaranju događaja će govoriti:\n- Miodrag Shrestha (izvršni direktor Grupa 484),\n- Tomas Njoki (šef političkog sektora Delegacije Evropske Komisije u Republici Srbiji),\n- Konstantin Jerokostopulos (specijalni predstavnik Generalnog sekretara Saveta Evrope u Srbiji / šef Kancelarije u Beogradu),\n- Marko Karadžić (državni sekretar, Ministarstvo za ljudska i manjinska prava),\n- dr Miodrag Jovanović (vanredni profesor Pravni fakultet Univerziteta u Beogradu),\n- dr Milena Dragićević - Šešić (profesorka Fakulteta dramskih umetnosti, šefica UNESKO katedre "Interkutluralizam, menadžment u kuluti i kulturna politika Balkana" Univerziteta umetnosti).\nTom prilikom mladi aktivisti iz deset gradova u Srbiji će široj javnosti predstaviti rezultate svog rada na projektu kroz svojevrsnu izložbu i uličnu akciju, ali će i na Okruglom stolu predstavili svoje kampanje javnog zagovaranja u lokalnoj zajednici i predloge za unapređenje stanja manjinskih prava u Srbiji. Takođe, svoje viđenje teme interkulturalnosti i manjinskih prava će dati i mladi političari.\nCilj projekta je uspostavljanje interkulturnog dijaloga kroz razumevanje vrednosti razliličitosti kultura među mladima - nosiocima budućeg razvoja lokalne zajednice i zemlje.\nProjekat je otpočeo konkursom za mlade lidere u 30 gradova širom zemlje. Odabrani timovi sa najboljim i najkreativnijim radovima na temu promocije različitosti iz Kikinde, Vršca, Zaječara, Vranja, Sjenice, Bosilegrada, Kovačice, Čoke i Bele Crkve su dobili priliku da te ideje sprovedu u delo kroz kampanju javnog zagovaranja u svojim opštinama i gradovima.\n- Snežana Krstanović, Grupa 484, sk@grupa484.org.rs, 064 152 55 88\n- Marija Radivojević, Centar modernih veština, marija.radivojevic@cmv.org.rs, 064 145 54 03.\nSAOPŠTENJE AGENCIJE ZA SARADNJU SA NEVLADINIM ORGANIZACIJAMA I EVROPSKU HARMONIZACIJU POVODOM ODRŽAVANJA "POVORKE PONOSA 2009"\nVLADA SRBIJE JE KONSTATOVALA U VEZI SA NAJAVLJENOM "POVORKOM PONOSA", DA DRŽAVNI ORGANI TREBA DA OBEZBEDE SLOBODNO ISPOLJAVANJE JEDNAKOSTI I RAZLIČITOSTI. Srbija je demokratska država sa visokim standardima ljudskih prava i pravo svakog građanina je da izražava svoje ustavne slobode, rečeno je na sednici Vlade. Vlada poziva građane da poštujući Ustav i demokratske vrednosti ne narušavaju javni red i mir i da ne ugrožavaju bezbednost drugih građana, saopštila je Vlada Srbije.\nNANSEN DIJALOG CENTAR SRBIJA POZIVA PREDSTAVNIKE/CE ORGANIZACIJA GRAĐANSKOG DRUŠTVA NA PANEL DISKUSIJU LJUDI GRADE MIR - NOVA ZAKONSKA OSNOVA ZA MIROVNO OBRAZOVANJE, 21. septembra 2009. godine u Medija centru Beograd, Terazije 3/II sa početkom u 12:00 časova.\nPanel diskusiju se organizuje povodom 21. septembra - Međunarodnog dana mira koji mirovne organizacije - članice Globalnog partnerstva za prevenciju oružanih sukoba (GPPAC) širom sveta obeležavaju sa verom da je mir moguć.\nTema panel diskusije je novi Zakon o osnovama sistema obrazovanja i vaspitanja i mogućnosti koje taj zakon pruža za saradnju državnih institucija, na prvom mestu Ministarstva prosvete i organizacija civilnog društva na programima mirovnog obrazovanja. Takođe biće predstavljeni programi mirovnog obrazovanja koji se realizuju u Srbiji.\n- dr Tinde Kovač Cerović, državni sekretar u Ministarstvu prosvete Republike Srbije: Zakon o osnovama sistema obrazovanja i vaspitanja\n- Tord Buer Olsen, zamenik predsednika opštine Lilehamer: Saradnja opština Lilehammer i Bujanovac - Školski projekat Nansen dijalog centra Srbija u opštini Bujanovac\n- Biljana Radosavljević, predsednica Pedagoškog društva Srbije i\n- Nataša Stojanović, Pedagoško društvo Srbije: Prezentacija projekta Škola po meri deteta\n- Milena Banić, Centar za prava deteta: Kako novi zakon o osnovama sistema obrazovanja i vaspitanja reguliše pravnu zaštitu dece; značaj prevencije nasilja i programa mirovnog obrazovanja.\nModerator diskusije biće gospođica Maja Vitas, Nansen dijalog centar Srbija.\nZa dodatne informacije možete se obratiti Dragani Šarengaća ili Maji Vitas (063 301 634) u Nansen dijalog centru Srbija telefonom na 21 30 306 ili e-mailom na nansen@sezampro.rs. (NDC Srbija, Regionalni sekretarijat Globalnog partnerstva za prevenciju oružanog sukoba)\nMEĐUNARODNI DAN MIRA obeležiće se u ponedeljak 21. septembra od 18h u Centru za kulturnu dekontaminaciju (CZKD).\nPosle projekcije biće održana tribina na temu Mirovni pokret u Srbiji; juče, danas, sutra. Učestvuju: Vesna Pešić, Dragan Popadić, Borka Pavićević. (Centar za mir i razvoj demokratije)\nKONKURS ZA NOVO RADNO MESTO U ORGANIZACIJI "INSTITUTE FOR SUSTAINABLE COMMUNITIES"\nMEĐUNARODNI DAN ZAŠTITE OZONSKOG OMOTAČA (16. septembar), obeležen je akcijom "Nosimo prirodu u srcu, a ne na duši" na Trgu Svetog trojstva. Akcija je realizovana u okviru projekta "Multiplikacija-živeti tolerantno", koji Udruženje građana "Ravangrad" već četiri godine realizuje u Ekonomskoj školi i dve godine u Gimnaziji.\n- Akciju su osmislili i pripremili srednjoškolci, a osnovna ideja im je bila da probude svest vršnjaka i ostalih građana o važnosti pametnog gazdovanja električnom energijom, vodom, fosilnim gorivima i otpadom. Učenici su izradili saobraćajni znak sa smernicama za odlaganje određene vrste otpada u Somboru, osmislili su i kostime ("Recycle-modeli" za papir, karton, pet ambalažu, limenke) od otpada koji se u Somboru može predati na reciklažu. Kroz istraživačke zadatke saznali su gde se u Somboru može odložiti ili čak unovčiti svakodnevni kućni otpad, koliko je važno imati prave informacije i razmišljati i o sutrašnjem danu - rekla je koordinatorka akcije Valerija Forgić.\nAkciju su pomogli Javno komunalno preduzeće "Čistoća" i Fabrika akumulatora Sombor (sektor "Trgosirovina"). Ove dve firme su uključene u projekat "Očistimo Srbiju", svesne su važnosti i hitnosti edukacije i promene starih, loših navika u odlaganju otpada, koje svi imamo. (Tamara Stojković, UG "Ravangrad")\nPRESUDE Okružnog suda u Beogradu i Vrhovnog suda Srbije u slučaju tužbe A. Tijanića za povredu autorskih prava\nPOVODOM OBELEŽAVANJA NEDELJE SVETSKOG EKOLOŠKOG POKRETA "OČISTIMO SVET-CLEAN UP THE WORLD 2009", KOJI U SRBIJI PROMOVIŠE EKOPOLIS MREŽA, I NACIONALNE AKCIJE "OČISTIMO SRBIJU", U NASELJENOM MESTU KRUŠCE, GRADSKE OPŠTINE PALILULA I GRADA NIŠA, ODRŽANA JE PROMOCIJA OVE PLANETARNE EKOLOŠKE KAMPANJE POD MOTOM "UJEDINJENA ZAJEDNICA U BORBI PROTIV KLIMATSKIH PROMENA"- "OČISTIMO NIŠ"\nCENTAR ZA POLITIKU I EVROATLANTSKO PARTNERSTVO, a u okviru projekta REA Inicijativa: Regionalni Omladinski Evroatlantski forum, od 12-14. septembra 2009. godine, u Skupštini opštini Ferizaj, organizovao je regionalno, omladinsko, debatno takmičenje na temu "Ne postoji alternativa ulozi NATO-a na Balkanu". Podeljeni u šest timova (tri za i tri protiv), osamnaest mladih debatovalo je o ekonomskim, političkim, demografskim uticajima NATO-a na Balkanu, kao i o širim uticajima severnoatlantskog saveza.\nKroz tri debatne runde u nešto više od tri sata, pred 50-tak gledalaca svih 18 debatera pokazali su spremnost da se upuste u rasprave važnim pitanjima, sa čvrstom argumentacijom za i protiv, i na taj način pokazali da su budući lideri, nosioci ključnih političkih odluka u skorijoj budućnosti.\nMeđutim tročlani žiri koji je pored argumentacije ocenjivao stav, stil, način izlaganja kao i sveopšti utisak, u saradnji sa predsedavajućom takmičenja, izabrao je četiri najbolja debatera koji će sredinom oktobra imati priliku da u dvodnevnoj poseti Pragu obiđu sve relevantne EU/NATO institucije.\nPartneri Centra za politiku i evroatlantsko partnerstvo na projektu su: INPO - Initiative for Progress, Ferizaj, Kosovo i Jagello 2000, Ostrava, Republika Češka\nProjekat su podržali: NATO PDD, Jagello 2000 i Ministarstvo spoljnih poslova Republike Češke. (Centar za politiku i evroatlantsko partnerstvo)\nINSTITUT ZA ODRŽIVE ZAJEDNICE (ISC) održao je u utorak, 15. septembra u Novom Sadu prvu prezentaciju konkursa za podnošenje predloga projekata organizacija građanskog društva u okviru nove runde dodele grantova iz programa "Inicijativa javnog zagovaranja građanskog društva" koji finansira USAID. Prezentaciji su prisustvovali predstavnici organizacija iz Vojvodine i Beograda.\nPredstavnici ISC-a Bogdan Gavanski i Srđan Staletović, predstavili su prisutnima prioritete kojima fond grantova za narednu godinu u iznosu od 800,000 USD, posvećuje posebnu pažnju. Naročito interesovanje prisutnih izazvala su objašnjenja o potrebi šireg uključivanja građana i institucija u kvalitetnu komunikaciju koja bi trebalo da dovede i do boljih rezultata u aktivnostima javnog zagovaranja, ali i do promene imidža organizacija građanskog društva koje realizuju ovakve projekte.\nSerija ISC-ovih lokalnih prezentacija nastavlja se sastankom sa zainteresovanim predstavnicima građanskog društva u Kragujevcu u četvrtak, 17. septembra, a sa organizacijama iz Pirota u petak, 18. septembra. Više informacija o uslovima i načinu podnošenja predloga projekata - www.iscserbia.org. (ISC)\nPOVORKA PONOSA PREDSTAVLJA PROMOCIJU SLOBODE U SRBIJI I DRŽAVNI ORGANI BI TOME TREBALO DA DOPRINESU, IZJAVIO JE MINISTAR ZA LJUDSKA PRAVA SVETOZAR ČIPLIĆ\nSAOPŠTENJE YUKOMA - VRHOVNI SUD ZABRANIO KNJIGU YUCOMA "SLUČAJ SLUŽBENIKA ALEKSANDRA TIJANIĆA" ZBOG POVREĐENIH MORALNIH PRAVA ALEKSANDRA TIJANIĆA\nInicijative treba da se odnose na lokalnu zajednicu, podstiču aktivno uključenje građana/ki i donose širu dobrobit lokalnoj zajednici koristeći lokalne potencijale i resurse, kao i saradnju sa drugim sektorima na lokalnom nivou. Program nije tematski ograničen, te se predlozi projekata mogu odnositi na najrazličitije oblasti: zaštita životne sredine, deca i mladi, učešće građana u procesu odlučivanja, pomoć ranjivim grupama i njihova inkluzija, itd. Deo programa posvećen je pitanjima socijalne zaštite, te se ohrabruju organizacije da se prijave sa idejama koje se odnose na uspostavljanje servisa iz te oblasti, a doprinose sprovođenju i unapređenju reforme sistema socijalne zaštite.\nRok za podnošenje predloga projekata je 05. oktobra 2009. godine do 17 časova.\nViše informacija o kriterijumima, procesu donošenja odluka kao i uputstvo za prijavljivanje i prijavne formulare možete naći na sajtu BCIF-a www.bcif.org ili tražiti putem kancelarije na adresi office@bcif.org. (BCIF)\nPOVODOM DESET GODINA RADA ORGANIZACIJE, NVO MILLENNIUM IZ KRAGUJEVCA organizuje u petak, 18. septembra u Domu Omladine, program namenjen kako saradnicima i partnerima organizacije, tako i građanima Kragujevca.\nNajpre će se u podne u Galeriji Doma Omladine, održati prezentacija aktivnosti organizacije tokom deset godina rada, a uveče će se održati besplatan koncert na kome će nastupiti mladi slovenački indie-rock bend Gutti (www.gutti.si), dok će potom kragujevački muzičari iz popularnih bendova (KBO!, ČBS, Propaganda 117, Agata i Osvajači) izvesti "KG COWER NIGHT (veče obrada '80 - tih i '90 - tih) ". (NVO Millennium)\nRODITELJI I BUDUĆI RODITELJI koji ove subote od 16 do 20 sati posete Zemunski kej, na šetalištu kod igraonice "Zamak" mogu da se obrate za savet volonterima i volonterkama Udruženja Roditelj, u okviru vršnjačkog savetovališta "Aksa bebi planeta - Roditeljski info centar".\nProjekat, koji u saradnji sa Aksa bebi planetom Udruženje Roditelj sprovodi od 2007. godine, tokom leta realizovan je na nekoliko lokacija na otvorenom gde šetaju roditelji s decom i budući roditelji. Cilj projekta je kroz neformalne razgovore i savetovanje pomognu roditeljima male dece i onima koji tek čekaju prinove da se snađu u zahtevnom svetu roditeljstva. Sve trudnice koje posete štand Udruženja, osim besplatnih saveta, edukativnih i nformativnih brošuta, od spozora Akse na poklon će dobiti DVD o prvom opremanju bebe.\nU dosadašnjem radu, roditelji su uglavnom bili zainteresovani za odgovore na probleme vezane za porođaj, dojenje, negu i ishranu beba. Takođe, roditeljima je potrebna pomoć da se bolje upoznaju sa svojim pravima i načinima za njihovo ostvarivanje, kao i pomoć u snalaženju s obimnom administaracijom i birokratijom kada je u pitanju ostvarivanje socijalnih prava roditelja i dece. (Udruženje Roditelj)\nCENTAR ZA RAZVOJ GRAĐANSKOG DRUŠTVA PROTECTA IZ NIŠA U OKVIRU PROJEKTA "PITAJTE GRAĐANE", PODRŽANOG OD STRANE INSTITUTA ZA ODRŽIVE ZAJEDNICE( ISC), OBJAVIO JE ELEKTRONSKI BILTEN NACIONALNE KOALICIJE ZA DECENTRALIZACIJU\nEVROPSKI POKRET U SRBIJI - NIŠ - SAOPŠTENJE ZA ŠTAMPU POVODOM PROMOTIVNIH AKTIVNOSTI PROJEKTA I KNJIGE "MODERNO KRALJEVSTVO BEZ KRALJA"\nFOND ZA RAZVOJ NEPROFITNOG SEKTORA AP VOJVODINE U SARADNJI SA OLOMOUCKIM REGIONOM ORGANIZUJE SEMINAR "RAZMENA ISKUSTAVA OLOMOUCKOG REGIONA SA EVROPOSKIM PROJEKTIMA ZA NEPROFITNE ORGANIZACIJE"\nIZVEŠTAJ AMNESTY INTERNATIONAL - O PRETNJI BRANIOCIMA LJUSKIH PRAVA\nCENTAR MODERNIH VEŠTINA - PREZENTACIJA REGIONALNOG ISTRAŽIVANJA O ŽIVOTNOJ SREDINI\nGRUPA "HAJDE DA..." uz podršku Evropske Komisije i programa "Mladi u akciji", organizuje omladinsku razmenu koja nosi naziv "Otkrij svoj identitet".\nCilj omladinske razmene je otkrivanje sopstvenog identiteta kroz druženje i učenje, kao i definisanje identiteta sa aspekata religije, kulture, tradicije… Takođe, mladi će videti kakvu ulogu oni imaju u kreiranju identiteta.\nU projekat će biti uključeni učesnici iz Srbije, Bosne i Hercegovine, Slovenije i Poljske, koji će zajedno tokom procesa rada kreirati kratkometražni film o sopstvenim osećanjima, potrebama i strepnjama mladih na Balkanu. Zainteresovani iz Srbije treba da popune aplikacioni formular najkasnije do 25. septembra 2009. Učesnici koji su prošli selekciju biće obavešteni do 30. septembra. (Grupa "Hajde da...")\nBEOGRADSKI EKOLOŠKI CENTAR - "RECIKLAŽA PEJZAŽA - BUDI KREATIVAN OŽIVI GRAD"\nNE PROLAZI ULICOM BEZ TRAGA! - ZAGOVARAČKA INICIJATIVA ZA MANJINE\n"KLUB 21" - TIM ZA POLITIČKO DELOVANJE ORGANIZUJE KONFERENCIJU ZA NOVINARE NA TEMU UDRUŽIVANJE ZA SOCIJALNO ODGOVORNU DRŽAVU\nEKOLOŠKI POKRET ODŽAKA je u ime Asocijacije ekoloških organizacija Zapadnobačkog okruga u saradnji sa Recan (Riken) Fondom iz Beograda u školskoj 2009/10. godini u sve četiri opštine Zapadnobačkog okruga sa osnovnim školama organizovao sakupljanje limenki u okviru akcije Fonda "Limenke sakupljaj-okolinu sačuvaj". (Ekološki pokret Odžaka)\nNAGRADNO ŠKOLSKO TAKMIČENJE SA ZNAČAJNIM NAGRADAMA INCEST TRAUMA CENTRA - BEOGRAD\nPRVA MEĐUNARODNA KONFERENCIJA DRUŠTVA SRBIJE ZA ODNOSE S JAVNOŠĆU\nGEJ STREJT ALIJANSA - STRANKE DA POZOVU NA SPREČAVANJE NASILJA NA POVORCI\nDRUGA MEĐUNARODNA KONFERENCIJA O EKOTURIZMU\nGLOBALNA PREMIJERA FILMA "THE AGE OF STUPID" - "ERA GLUPIH"\nDIGITALNA PISMENOST - USLOV I OBAVEZA, Regionalna ECDL konferencija, održaće se u Beogradu, u Hotelu Continental, 09.10.2009. u organizaciji DIS - Slovenija, HIZ - Hrvatska, ECDL - BiH i JISA.\nEvropska Unija je svojim konceptom ECDL - European Computer Driving Licence postavila vendorski (MS, Mac, Linux...) nezavisan standard potrebnog znanja za zaposlene u privrednim i vanprivrednim institucijama, a sve obrazovne institucije uvrstile su ECDL segmente u svoje nastavne programe. Predsednik Evropske Komisije, gospodin Barroso, u februaru ove godine svečano je preuzeo devetomilioniti ECDL index u nameri da i sam polaže ove ispite i ličnim primerom ukaže na odlučnost evropskih stavova i neophodnost informatičke pismenosti na svim nivoima rada, od najnižeg do najvišeg.\nNedavno je u Pragu na 52. konferenciji generalnih direktora javnih uprava evropskih zemalja još jednom podvučen ECDL kao merilo pismenosti i osnov širenja EUPAN - European Public Administration Network koji treba da omogući građanima i firmama bolju primenu novih tehnologija u komunikaciji sa državnim organima.\nStatistički pokazatelji govore da su proporcionalno broju stanovnika, zemlje jugoistočnog regiona u sve većem zaostatku za Evropom što naravno podstiče i dalji rast već postojeće velike privredne razlike. To je razlog da su do sada mnoge zemlje regiona dobile značajna sredstva iz pristupnih fondova za unapređenje informatičke pismenosti, a preduzetnici koji žele budućnost svojim firmama permanentno ulažu u informatičko obrazovanje zaposlenih. ECDL se za kratko vreme implementirao i van Evrope a svuda u svetu sprovodi se mrežom testnih centara koje kontrolišu nacionalni nosioci licence. U našem regionu to su: DIS - Društvo informatičara Slovenije, HIZ - Hrvatski informatički zbor, ECDL udruženje informatičara BIH i JISA - informatički savez Srbije koji je trenutno nadležan i za Crnu Goru i Makedoniju.\nPosle Hrvatske i Slovenije, JISA je ove godine domaćin regionalnoj konferenciji gde će se predstaviti napori i rezultati ne samo bivših jugoslovenskih republika već i drugih bliskih zemalja (Italija, Austrija, Mađarska, Rumunija...). Za tu svrhu pored uobičajenih prezentacija, biće organizovani i B2B razgovori, štandovi, posebne sesije i sve drugo potrebno da se što pre i što više podstakne razvoj informatičke pismenosti regiona i smanji jaz koji danas postoji.\nKonferenciju će otvoriti predstavnici Vlade Srbije i Predsednik Evropske skupštine profesionalnih informatičkih asocijacija (CEPIS) a uvodna izlaganja imaće regionalni direktor ECDL fondacije i svi nacionalni lideri informatičkih asocijacija i državnih ministarstava zaduženih za razvoj i primenu novih tehnologija u ovim zemljama.\nZa sve posetioce obavezna je prethodna prijava na sajtu www.ecdl.rs ili tel. 00 381 (0)11 - 2620374, 2622668, 2620374\nJISA - Informatički savez Srbije\nNVO MILLENNIUM IZ KRAGUJEVCA JE ZAPOČELA NOVI PROJEKAT NAMENJEN MLADIMA, koji će se od septembra do decembra, 2009. godine realizovati uz podršku Kancelarije Svetske banke u Srbiji. Cilj projekta je podizanje kapaciteta omladinskih organizacija i neformalnih grupa mladih u regionu Šumadije putem stručne edukacije i promocije regionalnih razvojnih resursa.\nPolaznici će učestvovati u edukativnom ciklusu od ukupno 8 radionica.\nPraktična primena znanja je predviđena putem samostalne organizacije kampanje javnog zagovaranja od strane najsupešnijih polaznika na kraju projekta, kojom će učesnici promovisati razvojne resurse svog regiona. (NVO MillenniuM, Kragujevac)\nU NASTAVKU PROGRAMA "REGIONALNI SERVIS ZA EVROPSKE INTEGRACIJE", NVO MILLENNIUM IZ KRAGUJEVCA, je organizovao u petak, 28. avgusta, 2009. godine, peti po redu seminar u Lapovu (sala Kulturnog centra "Stefan Nemanja", od 14:00 do 17:00). Prvo predavanje je održao Petar Spasić (savetnik u sektoru za programiranje EU fondova pri Ministarstvu finansija Republike Srbije) na temu "EU fondovi i programi", dok je o drugoj temi: "Praktične tehnike apliciranja za EU tendere", predavao Nemanja Krajčinović (fundraising konsultant, Beograd).\nSledeći seminar se organizuje u saradnji sa Šumadija Sajmom, Komisijom za evropske integracije i Sektorom za poljoprivredu Grada Kragujevca, u okviru Šestog šumadijskog sajma poljoprivrede, u petak, 11. septembra, od 16:00 u Biznis-medija centru Šumadija Sajma. Na temu "Made in Serbia" (izvoz srpskih poljoprivredno-prehrambenih proizvoda i EU) predavaće će profesori sa Poljoprivrednog fakulteta Univerziteta u Beogradu (Prof. dr Vlade Zarić, Docent dr Jasminka Milivojević i Mr Milica Fotirić).\nProgram se realizuje uz podršku Nacionalne zadužbine za demokratiju (SAD) i uz saradnju javnog (Kancelarija za evropske integracije Vlade Republike Srbije; Odbor za evropske integracije Narodne Skupštine Republike Srbije; Grad Kragujevac; Opštine Batočina, Lapovo i Knić; Šumadijski okrug), profitnog (Regionalna Privredna Komora Kragujevac) i neprofitnog sektora (lokalne NVO i asocijacije).\nProgram je otvoren za sve zainteresovane građane regiona Šumadije. (NVO MillenniuM, Kragujevac)\nKOMITET PRAVNIKA ZA LJUDSKA PRAVA YUCOM - KRŠENJE LJUDSKIH PRAVA I DEMOKRATIJE - SISTEM ZA RANO UPOZORAVANJE - NEWSLETTER NO.43 - DA LI SE NOVIM ZAKONOM O INFORMISANJU UKIDA SLOBODA MEDIJA?\nDEBATA "PRAVA ZAPOSLENIH - ZAKONSKA OBAVEZA ILI DOBRA VOLJA POSLODAVACA" održaće se u sredu, 16. septembra 2009. godine od 11h do 14h u sali Narodne banke Srbije u Beogradu, Nemanjina 17 (ulaz iz ulice Svetozara Markovića).\nPropisi u oblasti radnog zakonodavstva su među najstarijim oblicima angažmana države u sferi ekonomskih i socijalnih prava, a njihovo donošenje je započeto u drugoj polovini 19 veka. Zaposleni građani Srbije se, međutim, suočavaju sa ne malim problemima kada su u pitanju osnovna prava iz radnog odnosa, koja su sasvim jasno i nedvosmisleno definisana u odgovarajućim zakonskim aktima (rad bez ugovora ('rad na crno'), rad bez evidentiranog radnog vremena, uključujuči i neplaćanje prekovremenog rada, umanjivanje ili neisplaćivanje (ne retko samo usmeno dogovorene) zarade, neuplaćivanje obaveza iz socijalnog, zdravstvenog i penzionog osiguranja radnika itd, itd).\nOkrugli sto se održava u okviru projekta Demokratski politički forum koji vodi Centar za demokratiju u saradnji sa Fridrih Ebert Fondacijom. Televizija B92, na svom Info kanalu, emituje jednočasovni prilog sa debate istog ili narednog dana u terminu od 20-21h, a prilog se reprizira u prepodnevnom terminu dan posle prvog emitovanja. Pored toga, sadržaj prethodnih debata možete pogledati na sajtu www.politickiforum.org.\nZbog organizacionih pitanja, učešće u debati je potrebno da se potvrdi telefonom (011) 322 99 85, 322 99 25, kontakt Milica Pođanin Kujundžić ili Vladimir Jovanović, ili elektronskom poštom na adresu milica@centaronline.org najkasnije do utorka 15. septembra. (Dragoljub Mićunović, predsednik Centra za demokratiju)\nOTVARANJE KONFERENCIJE NACIONALNIH PREDSTAVNIKA SEKCIJA ERASMUS PROGRAMA održaće se 10. septembra 2009.godine u 19:00 časova, na Fakultetu tehničkih nauka, Novi Sad, Zbornica.\nUčesnici na press konferenciji su:\n- Marina Grnja, predsednica ESN sekcije Novi Sad, član UO BalkanIDEA Novi Sad\n- Miloš Milutinović, Kancelarija za međunarodnu saradnju, Univerzitet u Novom Sadu.\nErasmus Student Network - ESN (Erazmus studentska mreža) ima za cilj stvaranje fleksibilnijeg i mobilnijeg akademskog okruženja kroz promovisanje, razvijanje i unapređivanje mobilnosti studenata na različitim nivoima studija, omogućavajući jedno interkulturno iskustvo i onim studentima koji sebi ne mogu da priušte boravak u drugoj zemlji. Ova takozvana "internacionalizacija kod kuće" je od izuzetnog značaja za kulturni diverzitet jedne zemlje, i u tom smislu, ESN na svim nivoima okuplja studente iz različitih zemalja koji razmenjuju svoja iskustva i koji na različite načine pomažu jedni drugima.\nBalkanIDEA Novi Sad i Grad Novi Sad dobili su priliku da budu domaćini Nacionalnim predstavnicima sekcija ERASMUS programa iz cele Evrope. Učesnici konferencije će se baviti pitanjima mladih, unapređenja kvaliteta studiranja, mobilnosti i umrežavanja mladih.\nKonferencija je podržana od strane Fakulteta tehničkih nauka i Sektora za međunarodnu saradnju Univerziteta u Novom Sadu, kao i Gradske uprave za sport i omladinu. (BalkanIDEA Novi Sad)\nSRPSKI SABOR DVERI I SRPSKA MREŽA ORGANIZUJU PORODIČNU ŠETNJU, u subotu, 12. septembra u 16 časova od hrama Svetog Save do Kalemegdana.\nVišegradska 6 -1/11\ntel. +381 11 26 87 897\nINSTITUT ZA ODRŽIVE ZAJEDNICE (www.iscserbia.org), koji u saradnji sa Američkom agencijom za međunarodni razvoj (USAID) realizuje petogodišnji program "Inicijativa javnog zagovaranja građanskog društva", objavio je konkurs za dodelu grantova za predloge projekata čiji su podnosioci organizacije građanskog društva. Konkurs je raspisan u cilju realizacije aktivnosti iz oblasti javnog zagovaranja kojima se podiže kapacitet građanskog društva u Srbiji, osnažuje njegov uticaj u javnoj sferi i pomaže građanima da preuzmu odgovornost za oblikovanje društva u kojem žive kroz povećanje njihovog učešće u svim aspektima javnog života. Konkurs je raspisan 31. avgusta, a rok za podnošenje prijava je 15. oktobar. Celokupan konkursni materijal sa detaljnim uputstvima za podnošenje prijava nalazi se na sajtu: http://www.iscserbia.org/serbian/news/press_releases/article/pr_rfa_advocacy_grants.php.\nInstitut za održive zajednice (ISC) organizuje seriju prezentacija konkursa za dodelu donacija organizacijama građanskog društva, koje će biti održane u sledećim gradovima Srbije:\n- Novi Sad, utorak 15 septembar, prostorije Novosadskog humanitarnog centra, Trg mladenaca 6, sprat I u 12.00\n- Kragujevac, četvrtak 17 septembar, Sala 105 Skupštine grada, Trg slobode 3, u 12.00\n- Pirot, petak 18 septembar, Velika sala Skupštine opštine, Srpskih vladara 82 u 12.00\n- Loznica, utorak 22 septembar, Mala sala Skupštine opštine, Karađorđeva 2 u 11.00\n- Novi Pazar, sreda 23 septembar, prostorije NVO "Urban In", 1 maja bb (TC "Vakuf) u 12.00\nNa prezentacije su dobrodošli predstavnici organizacija građanskog društva zainteresovani da na direktan način saznaju više o opštim uslovima prijavljivanja, ciljevima programa, popunjavanju prijavnih formulara i procesu selekcije projekata za finansiranje.\nInstitut za održive zajednice moli da odredite ne više od dva predstavnika Vaše organizacije i pridružite se u prezentaciji i debati tokom koje ćete biti u prilici da postavljate pitanja i na taj način se što bolje pripremite za učešce na konkursu.\nInstitut za održive zajednice se iskreno nadamo da je u ovom pozivu naveo sve bitne informacije koje se tiču prezentacija konkursa, no ukoliko i nakon pažljivog čitanja imate bilo kakvih pitanja, prosledite ih putem emaila na obe ove adrese: isc@iscserbia.org i bgavanski@iscserbia.org. (ISC)\nMINISTARSTVO ZA NACIONALNI INVESTICIONI PLAN RASPISALO JE JAVNI POZIV ZA PRIJAVU PROJEKATA ZA NACIONALNI INVESTICIONI PLAN ZA 2010. GODINU.\nKako bi čitav postupak prijavljivanja projekata NIP-a bio efikasniji i brži, prijavljivanje projekata će se i ove godine vršiti elektronskim putem na internet stranici Ministarstva za Nacionalni investicioni plan.\nElektronska prijava projekata biće moguća od 1. avgusta i trajaće do 1. oktobra 2009. godine na adresi http://www.mnip.gov.rs/nip/onlineregistration/projectEntry2010.aspx\nFILMSKI FESTIVAL SLOBODNA ZONA TRAŽI VOLONTERE\nU TOKU JE KONKURS BALKANSKOG FONDA ZA LOKALNE INICIJATIVE (BCIF) ZA PROGRAM AKTIVNE ZAJEDNICE\nVEĆE KAZNE ZA NASILJE U PORODICI - USVOJENI AMANDMANI ZAŠTITNIKA GRAĐANA\nINCEST TRAUMA CENTAR - BEOGRAD U PARTNERSTVU SA KANCELARIJOM ZA MLADE GRADSKE UPRAVE GRADA BEOGRADA ORGANIZUJE I IZVODI NEDELJU PREVENCIJE SEKSUALNOG NASILJA\nEKOLOŠKI POKRET ODŽAKA, u ime Asocijacije ekoloških organizacija Zapadnobačkog okruga, u saradnji sa Recan Fondom iz Beograda treću godinu zaredom organizuje akciju "Limenke sakupljaj-okolinu sačuvaj".\nŠkole iz Zapadnobačkog upravnog okruga u protekle dve školske godine postigle su zapažen uspeh u ovoj akciji.\nPošto je cilj akcije, pre svega, edukacija dece, Ekološki pokret Odžaka predlaže da se ove školske godine sve škole iz Zapadnobačkog upravnog okruga registruju za ovu akciju.Uz ovaj predlog školama Ekološki pokret Odžaka dostavlja i registracioni formular kojim se škole registruju za akciju. Registracijom se stiče pravo na dobijanje besplatnog sakupljačkog i edukativnog materijala, a po potrebi se održavaju i seminari o sakupljanju i reciklaži limenki. Seminar održavaju treneri Recan Fonda u dogovoru sa školama. (Ekološki pokret Odžaka)\nOrganizacija UN za obrazovanje, nauku i kulturu - UNESKO, proglasila je 8. septembar za Međunarodni dan pismenosti.\nCENTAR ZA RAZVOJ CIVILNOG DRUŠTVA (CRCD) SAOPŠTENJE POVODOM SMANJENJA NASTAVE NA MANJINSKIM JEZICIMA\nPOKRET GORANA NOVOG SADA I OVE JESENI PLANIRA DA ORGANIZUJE ČETIRI "CVETNE" MANIFESTACIJE... Prve u nizu cvetnih manifestacija su dve "Cvetne pijace" koje će se tokom septembra meseca održati u dva termina i to prva 11. i 12. septembra, a druga 25. i 26. septembra. Za oktobar mesec planirana je i treća "Cvetna pijaca" i to za poslednji vikend, 30. i 31. oktobra.\n"Cvetne pijace" će se održavati na platou ispred SPC "Vojvodina" u navedenim terminima petkom i subotom u vremenskom periodu od 8 do 20 časova.\nUlaz je slobodan i izuzetna je prilika za sve koji vole cveće da na jednom mestu izaberu nešto za sebe od velikog asortimana koji im se nudi na rascvetalom platou ispred SPENSA.\nNa pijaci će se predstaviti veliki broj izlagača koji proizvode sezonsko, saksijsko cveće i sadnice, a ponudu će upotpuniti i desetak proizvođača zdravstveno-bezbedne hrane i meda, kao i desetak predstavnika koji izrađuju rukotvorine tradicionalnim metodama umetničkih i starih zanata.\nCilj Pokreta gorana Novog Sada je da kroz ove manifestacije edukuje građane i podstakne ih da se svi zajedno pobrinemo da životna okolina bude zdravija i zelenija.\nPored "Cvetnih pijaca" za ovu jesen Pokret gorana Novog Sada organizuje na prvom spratu SPC "Vojvodina" šestu po redu turističko-privrednu i ekološku manifestaciju "Novosadska jesen" u periodu od 20. do 24.oktobra. Ove godine će tema kojoj će dobiti najviše prostora u programu biti obnovljivi izvori energije, kao i mogućnost njihove primene u našim uslovima. (Pokret gorana Novog Sada)\nKONKURS ZA MULTIMEDIJALNU IZLOŽBU NA TEMU "NEDOSTATAK RADNOG ISKUSTVA KAO IZAZOV PRI ZAPOŠLJAVANJU MLADIH"\nROMSKE INICIJATIVE INSTITUTA ZA OTVORENO DRUŠTVO I BEOGRADSKA OTVORENA ŠKOLA OTVARAJU KONKURS ZA JEDNOGODIŠNJI OBRAZOVNI PROGRAM "JAČANJE LIDERSKIH POTENCIJALA MLADIH ROMA U SRBIJI"\nGRUPA "HAJDE DA....", UDRUŽENJE SLEPIH I SLABOVIDIH SRBIJE "BELI ŠTAP" I SPORTSKO-REKREATIVNO UDRUŽENJE OSOBA SA INVALIDITETOM "SVE JE MOGUĆE", ORGANIZUJU RADIONICE namenjene svima koji su zainteresovani da otkriju i uživaju u savremenom plesu, u čaroliji pozorišnog rada i rade u mešovitoj grupi učesnika.\nRadionice su namenjene mladima (starijim od 18 godina) i odraslim osobama sa invaliditetom/hendikepom, profesionalnim igračima i koreografima, amaterima, drugim umetnicima, svim zainteresovanim građanima/kama... koji su uvek želeli da igraju, da se oprobaju u jednoj slobodnoj, otvorenoj formi, kakav je savremeni ples ili koji već imaju plesno iskustvo, ali bi hteli da steknu novo.\nViše informacija o projektu kao i upitnik (na osnovu koga će se vršiti selekcija učesnika) možete naći na adresi www.hajdeda.org.rs. Radionice će otpočeti 18.septembra 2009, kao jedan od programa Bitef polifonije (pratećeg programa Bitef festivala) i realizovaće se u prostorijama Dah teatra.\nDonatori projekta su Ministarstvo rada i socijalne politike - Sektor za zaštitu osoba sa invaliditetom, Skupština grada Beograda - Sekretarijat za kulturu, Ministarstvo kulture Republike Srbije.\nProjekat se realizuje uz podršku Ustanove kulture "Vuk Karadžić", Dah teatra - centra za pozorišna istraživanja i Centra za kulturu "Stari grad". (Grupa "Hajde da....")\nMANIFESTACIJA "DANI GLJIVA NA VALJEVSKIM PLANINAMA"\nU POVORCI PONOSA UČESTVOVAĆE OKO 500 LJUDI, od čega će, do 100 biti iz inostranstva, najavio je Organizacioni odbor ove manifestacije.\nNajviše stranaca će doći iz susednih država, ali i iz Australije, SAD, Belgije, Turske, Grčke i Velike Britanije. Skup za promociju prava lezbejki, gej, biseksualnih i transrodnih osoba u Srbiji počeće 20. septembra u Beogradu u 11 sati na Platou ispred Filozofskog fakulteta u Beogradu.\nBALKANSKI FOND ZA LOKALNE INICIJATIVE - OTVOREN KONKURS ZA OVOGODIŠNJU VIRTUS NAGRADU -"NAGRADA ZA KOMPANIJU KOJA BRINE"\nZAVOD ZA UNAPREĐIVANJE OBRAZOVANJA I VASPITANJA PRI MINISTARSTVU PROSVETE REPUBLIKE SRBIJE JE NA KONKURSU ZA ODOBRAVANJE PROGRAMA STRUČNOG USAVRŠAVANJA ZAPOSLENIH U OBRAZOVANJU ZA ŠKOLSKU 2009/2010. GODINU ODOBRIO PROGRAME:\n- "Škola keramike", r.br. 441 - obavezan\n- "Škola ručnog tkanja", r.br. 452 - izborni\nPrograme su, pored ostalih, podržali Grad Beograd-Gradska uprava:Sekretarijat za obrazovanje i Sekretarijat za sport i omladinu, "Prijatelji dece" Novog Beograda i "Prijatelji dece" Beograda.\nProgrami su objavljeni u Katalogu programa stručnog usavršavanja zaposlenih u obrazovanju za školsku 2009/2010. godinu koji je postavljen na website-u Zavoda.\nDodatne informacije možete dobiti na telefone 011 2165 946 i mob.064 200 71 04 i e-mail: suzanaponjavic@gmail.com\n"Prijatelji dece"Novog Beograda\nMob 064 200 71 04\nINSTITUT ZA ODRŽIVE ZAJEDNICE (ISC) OBJAVLJUJE KONKURS ZA PODNOŠENJE PREDLOGA PROJEKATA\nUSAID-OV PROGRAM ZA PLANIRANJE I REAGOVANJE U VANREDNIM SITUACIJAMA I JAČANJE EKONOMSKE SIGURNOSTI POZIVA zainteresovane firme i organizacije, koje pružaju usluge treninga, konsultinga i edukacije da podnesu svoje predloge za učešće u procesu izrade akcionih planova za razvoj omladinskog preduzetništva u ciljanim izabranim opštinama u Srbiji. Organizacije i firme koje apliciraju treba da imaju iskustva u izradi akcionih planova, iskustva u aktivnostima razvoja preduzetništva i da poznaju dobro procedure i proces usvajanja dokumenata na nivou lokalnih samouprava. Poziv je otvoren do 16. septembra 2009. Više informacija o samom pozivu je dostupno na internet sajtu: www.scopes-serbia.org.\nUSAID-ov program ekonomske sigurnosti promoviše ekonomski razvoj u nerazvijenim područjima Srbije kroz podršku malim i srednjim preduzećima u području južne i jugozapadne Srbije i omogućava usavršavanje i osnaživanje mladih u Srbiji, pomažući im da steknu posebna znanja i veštine, koje su u skladu sa zahtevima današnjeg tržišta i daje podršku lokalnim institucijama u kreiranju planova za razvoj omladinskog preduzetništva. (USAID's Preparedness, Planning & Economic Security Program)\nPROGRAM ARTKLINIKE ZA SEPTEMBAR 2009.\nPREDSTAVA "PINOKIO 4-O-D" ODRŽAĆE SE U UK "VUK KARADŽIĆ", 4. SEPTEMBRA 2009. U 19 ČASOVA, NA SCENI KULT. Predstava "PINOKIO 4-O-D", osuđenika specijalne zatvorske bolnice biće izvedena samo jednom!\nNVO "ApsArt" - Centar za pozorišna istraživanja i ad-hoc pozorišna trupa "Čarobnjaci iz O.Z-a" koju čine osuđenici na lečenju od bolesti zavisnosti u Specijalnoj zatvorskoj bolnici u Beogradu, pod rukovodstvom reditelja Aleksandre Jelić - izvode specifičnu dramatizaciju Pinokija na sceni u UK "Vuk Karadžić".\n"Pinokio" je roman koji isprva uopšte nije bio namenjen deci već odraslima, što se lako vidi već pri površnom čitanju romana. Nesrećni lutak koji strada od sopstvenog karaktera, loših ljudi i zle sudbine - zapravo je tragični junak koji propada sve dublje u ponor sopstvenog života, čeznući za dobrom a srljajući u zlo.\nBivši zavisnici u Specijalnoj zatvorskoj bolnici prepoznali su Pinokijevu tamnu stranu i napravili dramsku igru kroz koju je progovorilo njihovo lično iskustvo. Zatvorski "Pinokio" je priča o narkomanima i dilerima, policajcima i kriminalcima, nesrećnim roditeljima i još nesrećnijoj deci.\n"Čarobnjaci iz O.Z-a" (O.Z. - Okružni zatvor) prikazaće 4. septembra na sceni UK "Vuk Karadžić" novo čitanje Pinokija: žestoko, razorno, urbano, zavisničko.\nPredstava nije za decu ispod 14 godina. Cena ulaznice: 500,00 din.\nCENTAR ZA POLITIKU I EVROATLANTSKO PARTNERSTVO (CPEP) JE ORGANIZOVAO TRENINGE NA TEMU "PRAVILA I FORME KONSTRUKTIVNE DEBATE", 25/26. avgusta u Ferizaju i 29/30. avgusta 2009. godine u Novom Sadu, kao deo projekta "REA Inicijativa: Omladinski regionalni evroatlantski forum", pripremajući grupu od 18 mladih debatera za regionalno debatno takmičenje na temu "Ne postoji alternativa ulozi NATO-a na Balkanu", koje će se održati 13/14. septembra u Ferizaju, Kosovo.\nZa najuspešnije debatere sa Kosova i iz Vojvodine će tokom oktobra biti organizovana studijska poseta ključnim NATO/EU institucijama u Pragu.\nTreninzi fokusirani na usvajanje osnovnih veština konstruktivnog debatovanja, su segment brojnih aktivnosti koje CPEP u sklopu projekta "REA Inicijativa: Omladinski regionalni evroatlantski forum" realizuje, a sa ciljem osnaživanja demokratskih kapaciteta mladih ljudi sa Kosova i Vojvodine: demokratskih kapaciteta budućih regionalnih elita - donosilaca ključnih političkih odluka. Centar za politiku procenjuje da je nužno pokrenuti javnu debatu kako bi se kompleksna uloga NATO-a sagledala u svoj složenosti, a u izmenjenom političkom, ekonomskom, bezbednosnom kontekstu. Brojni mitovi i predrasude, nerazumevanje promenjene uloge NATO-a u izmenjenom globalnom kontekstu, uzrokuje brojne nedoumice i javlja se kao jedna od prepreka u procesu približavanja Srbije i regiona evroatlantskim integracijama.\nProjekat podržavaju: Ministarstvo spoljnih poslova Republike Ceške, NATO PDD i Jagello 2000, Ostrava. (CPEP)\nIDC SERBIA ORGANIZUJE PETOMESEČNU OBUKU ŠIVENJA ZA ŽENE IZNAD 40 GODINA U CILJU ZAPOŠLJAVANJA I SAMOZAPOŠLJAVANJA.\nCiljna grupa su žene iz tekstilnog sektora koje su tokom tranzicionog perioda i privatizacije ostale bez posla i koje su u nemogućnosti da ponovo nađu posao.\nObuka će biti za rad sa specifičnim materijalima (PVC folijama), reciklažom otpada iz reklamnih kampanja.\nProizvodi će biti vrlo originalni, a i kroz njih će se vršiti i promocija brige o čovekovoj sredini.\nReč je o torbama, sportskim torbama, keceljama, fasciklama, pernicama i sl.\nGlavni rezultat projekta je osnivanje socijalne kooperative od najzainteresovanijih polaznica, a oprema korišćena za obuku biće donirana novoosnovanom socijalnom preduzeću.\nPromocija proizvoda će biti konstantna za vreme trajanja obuke, kroz kontakte sa društveno odgovornim firmama i predstavnicima lokalnih institucija.\nTokom obuke finalni proizvodi će se poklanjati, a u cilju kasnijeg plasmana proizvoda i ostvarivanja dobiti kooperative.\nPlaniran početak obuke je sredinom septembra, a u toku je identifikacija potencijalnih polaznica.\nPrednost imaju žene iznad 40 godina iz tekstilnog sektora, ali nema strogih ograničenja i za druga zanimanja i žene sa teškoćama u nalaženju posla.\nKrunska 46, Beograd\nTel.: 011/ 3242 889


Ponovo država Srbija pravi nelojalnu konkurenciju na IT tržištu – Peđa Supurović, beležnica\nZamislite preduzetnika koji se bori na tržištu sa jakom konkurencijom, koji sada mora da pored svih troškova koje ima da nekako obezbedi iznos od 10.000 do 50.000 evra da bi mogao da odgovori novonastaloj konkurenciji koaj taj novac dobija na poklon. Vrlo je malo preduzetnika koji imaju toliki godišlji promet a kamoli zaradu. Oni su dovedeni u bezizlaznu situaciju da će ih pregaziti nelojalna konkurencija koja čak i nema iskustvo i upitno je kakav poslovni kvalitet ima, samo zato što je napisala projekat koji lepo zvuči i dobila novac a on nije imao šansu ni da se pojavi se nekim svojim, možda i boljim projektom, koji je zansovan na većem iskustvu.\nOvako kako je sada, sasvim je izvesno da neko ko ima registrovanu radnju tri godine a uopšte ne radi, u dogovoru sa nekim iz organizacije ovog konkursa napravi „ultra-turbo-mega“ predlog projekta koju uz pomoć tog istog člana iz organizacije dobije 50.000 evra, a da neko, ko zaista radi, ne dobije ništa iako je, u stvari, mnogo realnije da on zaista proširi svoj posao sa tim sredstvima.\nVeoma je čudno i to da je jedini jasan kriterijum za dobijanje sredstava – starost preduzeća. Nije dan drugi kriterijum nije poznat, ne postoje nikakve jasne instrukcije šta se očekuje da bude u projektu, i koji konkretan cilj želi da se postigne podsticajem, osim onog paušalnog – razvoj i veća zaposlenost.\nValjda, kada se prave projekti koji nepovratno poklanjaju sredstva u iznosima od 10.000 do 50.000 evra treba da postoji neki jasan kriterijum i jasan bodovni sistem tako da se relativno otvoreno (transparentno) može sagledati kako je vršen izbor dobitnika ovako vrednih poklona.\nNe čudi da država pravi ovakve projekte kada čak i pojedincima iz Vlade itekako odgovara da unište nezavisni preduzetnički deo IT tržišta koji je direktna konkurencija njima povezanim licima. I nije ovo njihov prvi potez u tom smeru.\nNije čudo ni da iza ovog projekta dodele nepovratnih sredstava stoji i Evropska Unija. Ona je u mnogo navrata dokazala da joj je glavni cilj da privredu Srbije, naročito onaj progresivni i uspešan deo, koji ima potencijal, ili dovede pod svoju kontrolu ili uništi.\nDa je konkurs pravljen sa dobrom namerom da se zaista podstakne razvoj preduzetnike, mikro i mala preduzeća u IT sektoru, onda bi on obuhvatio sve bez obzira na starost, jer starost nije neki relevantan kriterijum, već bi kriterijum bio naprimer obim poslovanja koji je firma već ostvarila a dodeljena sredstva bibila dodeljena u skladu sa tim obimom a ne samo prema „veličini“ projekta koji se predstavi. Tako bi svi imali podjednake šanse, da u skladu sa svojim mogućnostima dobiju odgovarajuća podsticajna sredstva.\nViše o projektu videćete na: http://www.eupro.org.rs/ktext/javni-poziv-za-podnosenje-predloga-projekata-za-nabavku-opreme\nZaknjučak je uobičajen: za to ste glasali vi koji ste glasali, bez obzira za koga ste glasali.\nTagged diskriminacija, Evropska Unija, EU, IT, nepovratna sredstva, podsticaj, podsticajan sredstva, preduzetnik, preduzetnici, privreda, Srbija, štetočine\nPrevious Previous post: Povećan broj susreta sa zmijama u klisuri reke Đetinje\nNext Next post: Vratite nam Đetinju\nPopunite izraz tako da bude tačan: * − četiri = nula


Promocija knjige Tansy E. Hoskins "Zašiveno do bola: Antikapitalistička knjiga mode" — Hrvatsko dizajnersko društvo / Croatian Designers Association\nKrećući se od Karl Lagerfelda do Karla Marxa, knjiga istražuje aspekte potrošnje i oglašavanja, medijacije i difuzije modnog proizvoda i modne poruke. Autorica problematizira pitanja mode i odijevanja danas, ali i nudi neke odgovore: mogućnost otpora, reformiranja i revolucioniranja modno – odjevne prakse. Ova knjiga predstavlja prvu značajnu, jedinstvenu, hrabru ali argumentiranu kritiku jednog važnog segmenta suvremene kulture unutar dominantne kapitalističke proizvodne prakse.\nOriginalni naslov: Stitched Up: The Anti-capitalist Book of Fashion (knjiga je izvorno objavljena 30.1.2014., izdavač Pluto Press, London.www.plutobooks.com)


Razgovarajmo o prijatnoj strani vašeg posla.\nVito zadivljuje svojom funkcionalnom unutrašnjošću u kombinaciji sa izuzetnom udobnošću vožnje. Upotpunjena prostranim dizajnom, visokokvalitetnim, čvrstim materijalima i poboljšanom ergonomijom sedišta, unutrašnjost pruža sve što vam je potrebno za efikasan rad.\nPored svega, ako udobno sedite i osećate se opušteno, možete izdržati duže za upravljačem. Iz tog se razloga sedišta u modelu Vito mogu prilagoditi vašim individualnim željama. Uz brojne postavke koje im stoje na raspolaganju vozač i putnici gotovo svih telesnih građa i visina mogu se udobno smestiti u ergonomičnom sedištu.\nUdobno sedište koje je dostupno kao dodatna oprema za vozača i suvozača nudi dodatne mogućnosti podešavanja sedišta, luksuzne naslone za glavu i naslon za ruke u sredini.\nKlupa sa 2 ili 3 sedeća mesta može se ugraditi kao dodatna oprema u putnički prostor. Ako se opremi opcijskim dvostrukim suvozačevim sedištem i klupom sa 3 sedeća mesta u putničkom prostoru, Mixto može prevesti do 6 osoba do njihovog radnog mesta. Udobna klupa sa 3 sedeća mesta garantuje najudobniju moguću vožnju zahvaljujući podesivim naslonima za leđa i naslonima za glavu.\nDesno bočno sedište može se upotrebljavati i kao sto tako da se naslon za leđa preklopi prema napred na jastuk sedišta. Opcijski nasloni za ruku na bočnim sedištima klupe dodatno olakšavaju putovanje.\nSvaki posao treba obaviti čisto i uredno, iz tog razloga smo opremili Vito brojnim praktičnim pregradama za odlaganje kako bismo vam pomogli da sve bude uredno.\nKlupa sa 3 sedeća mesta u prvom redu sa preklopivim bočnim sedištem\nDvostruko suvozačevo sedište\nKlupa sa dva sedeća mesta u prvom redu putničkog prostora\nKlupa sa tri sedeća mesta u prvom redu putničkog prostora\nProzor u krilnim vratima\nTEMPMATIC poluautomatski klima uređaj\nVisokokvalitetne obloge u unutrašnjosti\nInteligentni koncept odlaganja na instrument tabli\nInstrument tabla sa ekranom sa piksel matricom\nLuksuzna prednja i zadnja sedišta\nMultifunkcionalni upravljač sa putnim računarom\nPregradni zid sa prozorom na C-stubu\nDovod vazduha za grejanje putničkog prostora


Luna Đogani neutešna je zbog raskida sa Markom Miljkovićem, a sinoć je nakon žurke pokušala da privuče njegovu pažnju.\nMarko Miljković i Jelena Pešić u kupatilu\nKada su se vratili u Belu kuću iz kazina, Marko je otišao u toalet sa Jelenom Pešić, sa kojom se muvao pre nego što je Luna ušla u "Zadrugu 3". Njih dvoje su sada ponovo bliski.\nJelena i Marko su se zajedno sa Zoricom Marković zatvorili u kupatilu, gde su pušili, a Luna se ubrzo pojavila ispred toaleta.\nLuna Đogani se žali Mateji\nOna nije mogla da se suzdrži, pa je razgovarala sa Matejom Matijevićem kome se žalila kako je Marko tokom žurke flertovao sa drugim devojkama.\nLUNA PRIZNALA ŠTA JE MARKO RADIO PRED ULAZAK U RIJALITI Otvorila dušu, a njene reči će pokrenuti BURU PORUKA\nMarko Miljković pravio se da ne primećuje šta se dešava, nije konstatovao Lunu i nastavio je da priča sa Jelenom.


Citroen Berlingo ima prostran tovarni prostor od 3,3 m3, do 850 kg opterećenja i 1,8 m korisne dužine, a može da primi dve europalete. Kabina može da se prilagođava i tako da omogući transport tereta do tri metra dužine uz tri osobe koje mogu da sednu napred. Smatra se napraktičnijim i najokretnijim gradskim dostavnim vozilom.\nCitroen Jumpy ima nosivost do 1200 kg, a korisna zapremina tovarnog prostora može da bude do 7m3. U ponudi su tri dužine iz bogat izbor novih tehnologija kao što su sistem za bolju vidljivost prilikom manevrisanja, 3D navigacija kojom se upravlja glasovnim prepoznavanjem, prepoznavanje saobraćajnih znakova i upozorenja ili sistem koji nadzire vozačevo ponašanje.\nCitroen Jumper odlikuje vozačka kabina zvučno izolovana i prilagođena profesionalnim potrebama, elektronska asistencija pri parkiranju sa prednjim i zadnjim senzorima kao i čitav spektar dodatne opreme. Dostupan je u četiri različite varijante sa običnom ili duplom kabinom. Korisna zapremina tovarnog prostora kreće se do 17m3 zavisno od varijante.\nEfikasnost ovih vozila odražava se u gami snažnih i ekonomičnih benzinskih PureTech motora najnovije generacije, višestruko nagrađivanim proteklih godina, kao i vrhunskim i dokazanim dizel motorima BlueHDi.\nMala potrošnja, povezana sa smanjenjem učestalosti redovnih servisa doprinosi ukupnom smanjenju troškova korišćenja ovih vozila. Namenjeni su širokoj paleti profesionalnih korisnika kao što su zanatlije, građevinari, firme koje obavljaju dostavu, preduzeća koja pružaju različite usluge transporta...\nDodatne informacije mogu da se vide na sajtu www.citroen.rs


Prezentirani rezultati projekta "HELP" | Službena stranica Općine Vareš\nPrezentirani rezultati projekta "HELP"\nPon, 10/10/2016 - 14:43 — Administrator\nU petak 07.10.2016. godine održana je prezentacije ostvarenih rezultata u sklopu projekta "Izgradnja održive ekonomije kroz razvoj MSP i turističkih kapaciteta u Bosni i Hercegovini". Gosti na prezentaciji su bili: Frank Werner, šef ekonomskog odjela njemačkog veleposlanstva u BiH; Timo Stegelmann, regionalni predstavnik HELP-a; Zora Dujmović, ministrica kulture i sporta Federacije BiH; Osman Buza, pomoćnik ministra za privredu u Vladi Ze-do kantona.\nU sklopu prezentacije članovi kluba "KES Perun VA" izveli su pokaznu vježbu vertikalnog spuštanja a ispred zgrade općine postavljen je sajam domaćih proizvoda čija je proizvodnja potpomognuta ovim projektom.\nProjekat "Izgradnja održive ekonomije kroz razvoj MSP i turističkih kapaciteta u Bosni i Hercegovini" 3,5 godine provodila je njemačka organizacija HELP u suradnji sa lokalnim partnerom KES Perun-Va. Glavni fokus projekta bio je potpora održivom razvoju lokalne ekonomije.\nGlavni cilj projekta bio je da se olakša održivi ekonomski razvoj kroz potporu jačanju privatnog sektora, očuvanju starih zanata, razvoju usluga i potporu razvoju privatnih turističkih kapaciteta. Realizirana su ulaganja u formi dodjeljivanja grantova malim poduzetnicima u sektoru usluga i turizma,za standardizaciju i kategorizaciju turističkih kapaciteta, kao i u razvoj kapaciteta turističke organizacije, kroz ulaganje u turističku infrastrukturu, signalizaciju, gradnju nadstrešnica za odmor, izrada promotivnog materijala.\nTako je obilježeno novih 86 km staza na planinama (općina Vareš sada ima 180 km obilježenih staza), postavljeno je 150 signalizacijskih tabli, 17 nadstrešnica za odmor i 16 orijentacijskih mapa. Zahvaljujući ovom projektu općina Vareš je sada potpuno pokrivena turističkom signalizacijom potrebnom za planinare, pješake i turiste. Sve ove aktivnosti čine bazu za razvoj turističke ponude koje će se u narednom periodu obogaćivati.\nU 2013. i 2014. godini završen je dio projekta koji se odnosio na poljoprivredu i usluge u zanatstvu. Help je isporučio traženu opremu za 15 korisnika iz oblasti poljoprivrede i zanatstva. Korisnici su dobili plastenike, moto-kultivatore i priključnu poljoprivrednu mehanizaciju za traktore (freze, grablje, plugove), košnice pčela i opremu iz pčelarstva kao i opremu iz oblasti zanatstva.